
Frank Alwin zdvihol ruky v putách a opatrne si strhol fúzy. Spoza opony tlmene zaznievala hudba - orchester sa lúčil s divákmi. Obzrel sa, keď podišiel k nemu rekvizitár so slovami:

„Prepáčte, nevedel som, že už spustili oponu. Dnes sme skončili akosi skoro.“

Frank prikývol. Rekvizitár mu obratne odomkol putá a odišiel.

Pred chvíľou bol Frank Alwin grófom de Larsco, ktorého neprekonateľný detektív pristihol a zatkol práve pri lúpeži v Brazílskej banke.

Stál na javisku duchom neprítomný, svetlá sa jedno za druhým zhášali a zamestnanci rýchlo rozoberali kulisy. Napokon sa Frank pobral do vybieleného vestibulu, odkiaľ sa vchádzalo do šatní.

Vo vestibule ho čakalo dievča, už prezlečené do svojich šiat; nepatrnú úlohu si odohralo pred hodinou.

Zamyslenému Frankovi sa zamarila akási povinnosť, no zároveň mu zišlo na um, že mu vo vrecku odpočíva hrubý zväzok bankoviek, čo vylúpil z javiskového trezoru. S úsmevom zamieril k ustarostenému dievčaťu. Vytiahol z vrecka zopár bankoviek, slávnostne ich poskladal a vtlačil jej ich do dlane.

„Dieťaťu, Margareta,“ prihovoril sa veselo, zachichotal sa v duchu, keď jej zočil v široko otvorených očiach prekvapenie, a rozbehol sa hore schodmi do šatne - bral dva schody naraz.

Bol už takmer hore, keď mu svitlo. Zahrešil a zbehol do vestibulu, lenže dievča už odišlo.

Wilbur Smith, bývalý kapitán Wilbur Smith, teraz iba obyčajný Wilbur Smith zo Štátnej finančnej správy, z oddelenia Falšovanie peňazí, sedel rozvalený na veľkej pohovke v hercovej šatni a zapĺňal neveľký apartmán belasým dymom z cigarety. Keď vošiel Frank, jeho priateľ Wilbur Smith zdvihol hlavu.

„Hello, Frank!“ zvolal. „Čo sa stalo? Nevydarilo sa predstavenie?“

„Som hlupák,“ odvetil Frank Alwin a spustil sa na stoličku pred toaletným stolíkom.

„Dakedy áno,“ súhlasil Wilbur Smith bodro, „a dakedy celkom rozumný… na herca. Akú hlúposť si to vyviedol?“

„Isté dievča…“ začal Frank a spoločník chápavo prikývol.

„Prepáč. Nechcel som byť indiskrétny, ale ak ide o takúto hlúposť, nech ťa nemrzí.“

„Vôbec nejde o to,“ skočil mu do reči Alwin podráždene. „Isté dievča z divadla…“ zaváhal. „Tak ti to poviem. Volá sa Margareta Bishopová. Má takú malú úlohu.“

Smith prikývol.

„Videl som ju, veľmi pekné dievča. Čo teda?“

Frank znova zaváhal.

„Totiž,“ preriekol v pomykove, „prišla za mnou, vraj má trápenie - teda jej rodina - a či by som jej nepožičal peniaze. Bolo to chvíľku pred predstavením. Prisľúbil som jej požičať a potom som na to celkom zabudol.“

„Tak choď k nej,“ poradil Wilbur Smith.

„Nie to ma trápi. Pozri!“ Vopchal ruku do vrecka a hodil na stôl žvacheľ bankoviek. „Divadelné peniaze! Stála vo vestibule a ja som celkom zabudol, že čaká pre tie peniaze, ale tak načisto som na to zabudol, že som jej zo psiny dal zopár z týchto.“

Wilbur sa zasmial.

„To nech ťa netrápi,“ utešoval ho, „sľubujem ti, že sa jej nič nestane, ak ju prichytia.“

Vstal zo stoličky, podišiel k toaletnému stolíku a zdvihol hrubizný zväzok veľkých bankoviek.

„Veľmi slušné divadelné peniaze,“ poznamenal.

Alwin si prestal stierať tvár chladným krémom a pozrel na priateľa.

„No aj nezvyčajné divadelné peniaze. Vyzerajú ako ozajstné!“ Poutieral si tvár aj ruky, potom vzal jednu a skúmavo si ju prezeral. „Vodotlač, ako sa patrí. Čo to, dočerta, znamená? Také divadelné peniaze som ešte nevidel. Neprichytia ju ani pri jedinej. Wilbur, zájdi, prosím ťa, k nej, býva dakde na East Side, vrátnik ti povie adresu.“

„Naozaj zvláštne,“ preriekol Wilbur zamyslene, pohrávajúc sa s bankovkou. „Celkom ako pravá a - panebože!“

Obrátil bankovku na opačnú stranu a vytreštil oči.

„Čo je?“ strhol sa Alwin.

Detektív ukázal na žltú kresbičku na bankovke, zjavne napečiatkovanú.

„Čo je to?“ spýtal sa Alwin.

„Čo myslíš?“ opýtal sa Wilbur Smith čudným hlasom.

„Vyzerá to ako modla.“

Detektív prikývol.

„Takmer si uhádol. Je to zlatý Hádés!“

„Kto?“

„Zlatý Hádés,“ zopakoval detektív. „Nikdy si nepočul výraz Hádés?“

„Ale počul,“ odvetil Frank s úsmevom. „Je to miesto, kam sa posielajú tí, čo stoja v ceste.“

„Je to aj meno božstva,“ doložil Wilbur Smith tvrdo, džentlmena, ktorý sa volá i Pluto.“

„Ale prečo si ho nazval zlatým - že je žltý?“

Detektív pokrútil hlavou.

„Videl som už troch, no na prvých dvoch bolo dosť zlata.“

Zdvihol bankovky a pozorne ich spočítal.

„Deväťdesiatšesť tisícdolároviek,“ konštatoval.

„Odkiaľ ich máš?“

„Ako zvyčajne, od rekvizitára.“

„Doviedol by si ho?“

„Ak už neodišiel domov,“ odpovedal Frank, podišiel k dverám a zareval návrhárovi kostýmov.

„Pošlite hore Heinza.“

Heinz bol už pred vchodom, ale na šťastie ho ešte zastihli a poslali hore do šatne.

Len čo vošiel, hneď mu padli oči na peniaze na stole.

„Hm,“ vzdychol si netrpezlivo. „Viem, viem, zabudol som čosi u vás, pán Alwin,“ ospravedlňoval sa, „ibaže som dobehol trochu neskoršie, tak som zabudol. Vezmem ich…“

„Moment,“ skočil mu do reči Wilbur Smith. „Poznáte ma, pán Heinz?“

„Áno, pane,“ uškrnul sa chlapík, „nie z divadla, ale poznám vás dosť dobre.“

„Odkiaľ ste vzali tie peniaze?“

Rekvizitár vypleštil oči.

„Peniaze? Myslíte - toto?“ otrčil prst na bankovky na stole.

„Hej,“ odvetil Smith.

„Odkiaľ som ich vzal?“ zopakoval pomaly rekvizitár. „Nuž, kúpil som ich od lepiča plagátov. Už sa mi míňali, a on ich mal hŕbu. Oblepoval nimi plagát k filmu Bohatstvo vábi.“

„Odkiaľ ich mal?“ vypytoval sa Smith ďalej.

„Neviem. Dal mi ich.“

„a viete, kde by som ho našiel?“

Chlapík vytiahol ufúľaný notesík a prečítal adresu. Náhodou viem, kde býva, občas mi čo-to urobí,“ vysvetľoval.

Rekvizitár odišiel a Wilbur Smith sa obrátil k prekvapenému priateľovi.

„Odlíč sa konečne, Frank, nech vyzeráš ľudsky,“ povedal dobrácky. „Ak dovolíš, postarám sa o peniaze a pôjdeme si dakde zajesť.“

„Ale čo to, dočerta, značí?“ spýtal sa Frank Alwin.

„Porozprávam ti, kým budeme jesť,“ odvetil Wilbur Smith vyhýbavo.

Ako vysvitlo, nebolo ktoviečo rozprávať, k čomu sa aj úprimne priznal.

„Prvý zlatý Hádés, čo som videl, bol naozaj zlatý,“ vysvetľoval. „Napečiatkovaný na tisícdolárovú bankovku a poprášený zlatolistom. A pod ním grécky nápis Hádés - tak som sa dozvedel, aký je to obrázok. Celkom ako ho uvádzajú antické slovníky. Bankovka sa mi do rúk dostala náramne čudne. V jednom brooklynskom hoteli pracovala ako pomocnica istá žena z East Sidu. Raz večer, keď sa vracala domov, podišiel k nej neznámy muž, podal jej zväzok bankoviek a odišiel. Žena prišla domov, rozsvietila svetlo a zistila, že má sto tisícdolárových bankoviek. Neverila vlastným očiam, nazdala sa, že si ktosi s ňou zažartoval, a myslela si, ako pred chvíľou ty, že peniaze sú falošné. Dala si ich pod hlavnicu, že ich ráno zanesie niekomu, kto by jej vedel povedať, či sú pravé, a či falošné. V noci sa prebudila na hrmot - dakto bol v izbe. Chcela kričať, no vtom jej ktosi prikázal, aby ani nemukla. Neznámy zažal svetlo a žena zočila stáť pri posteli nie jedného, ale troch zamaskovaných mužov.“

Frank pozrel na detektíva.

„Žartuješ?“

Wilbur Smith pokrútil hlavou.

„Vravím to smrteľne vážne. Spýtali sa jej, kde sú peniaze. Zoči-voči ústiu revolverov nezmohla sa ani na slovíčko, iba ukázala na hlavnicu a omdlela. Keď sa pre brala, po peniazoch nebolo ani chýru - len jedna bankovka jej zostala, v zhone ju nezbadali. Prišla k nám na druhý deň a všetko rozpovedala. Šéf jej neveril, nazdal sa, že peniaze ukradla v hoteli, kde pracovala, a potom si preľaknutá vymyslela neuveriteľnú historku, aby od seba odvrátila podozrenie.“

„A ukradla ich?“

Detektív zavrtel hlavou.

„Nie - prípad som totiž prevzal ja. V hoteli peniaze nechýbali a žena mala veľmi dobrú povesť - chudobná, no naskrze počestná - a tak nám nezostalo inšie, iba jej tých tisíc dolárov vrátiť. Vtedy som prvý raz videl zlatého Háda.“

„Aj druhýkrát,“ pokračoval Smith, „som ho videl takmer za rovnako čudných okolností, no vtedy mal bankovky - bolo ich niekoľko - chlapík menom Henry Laste. Nenapraviteľný falošný hráč, policajt ho zbalil na ulici opitého a doviedol na strážnicu. Náhodou som tam bol. Pri prehliadke našli uňho osem takých tisícdolároviek. Keď chlap vytriezvel - asi o ôsmej ráno - povedal nám, že peniaze našla jeho žena v knižke, čo si kúpila,“ pokračoval Wilbur Smith pomaly. „Hneď som sa k nej vybral, že sa s ňou trochu pozhováram. Bývali v lacnom činžiaku. Zaklopal som - nijaká odpoveď. Zlatý Hádés ma už veľmi zaujímal, vedel som, že sa za ním tají čosi veľké. Poslal som po domovníka, aby odomkol dvere univerzálnym kľúčom.“ „Žena zmizla?“ spýtal sa Frank.

„Bola tam,“ odpovedal jednoducho. „Mŕtva! Strelili jej do srdca. Všetky izby prekutrali, povyťahovali zásuvky, šatníky vydrancovali…“

„Vražda v Higginsovom činžiaku?“ vydýchol Alwin.

Wilbur vážne prikývol.

„Vražda v Higginsovom činžiaku,“ potvrdil.

„A bankovky si našiel?“

„Ani jedinú. Chceli sme zažalovať manžela, no ľahko dokázal alibi. Policajt ho zbalil, len čo vyšiel z herne, na polícii bol od jednej po polnoci a vraždu spáchali desať minút po druhej. Guľka prešla telom a potom budíkom - zastal desať minút po druhej.“

Sedeli a mlčky pozerali na seba. Reštauračný hrmot a džavot zaliehali Frankovi Alwinovi v ušiach. Zrazu si uvedomil nebezpečenstvo, záhadné, hrozivé a skutočné.

„Teda,“ preriekol pomaly, „každého, čo mal v rukách bankovky opečiatkované zlatým Hádom…“

„Olúpili,“ dokončil detektív. „Veru tak, a preto budem s tebou celú noc, Frank.“

Priatelili sa veľa rokov, prvý herec v Coliseum-Majestic s kamarátom zo školských lavíc, ktorý spomedzi všetkých, čo dostávali plat na finančnej správe, úspešne vyriešil najviac prípadov.

„Nepáči sa mi to,“ ozval sa Alwin po chvíli. „Také tajuplné. A vôbec, kto bol Pluto?“

„Boh podsvetia. Podaktorí čudáci ho ešte aj dnes uctievajú. Podľa všetkého je v ňom čosi, čo priťahujú moderných démonológov.“

K stolu podišiel čašník.

„Pán Alwin, máte telefón.“

Frank vstal. Nadvihol sa i detektív, že ho odprevadí.

„Prosím ťa,“ zasmial sa Frank, „predsa ma nezavraždia telefonicky. A potom, peniaze by nedostali, sú vo tvojom vrecku.“

Prešli tri minúty a Frank sa nevracal. Prešlo päť minút a detektív sa znepokojil. Kývol čašníkovi.

„Choďte sa pozrieť do vestibulu, či pán Alwin ešte telefonuje,“ nakázal mu.

Čašník sa vrátil takmer vzápätí.

„Pán Alwin nie je vo vestibule, pane,“ oznamoval.

„Nie je?“

Wilbur Smith skočil na rovné nohy, odstrčil stoličku a vybehol do vestibulu. Vrátnik mu povedal, že Alwina nevidel vyjsť na ulicu, iba ak by bol vyšiel, keď sa on na chvíľku vzdialil. Zato však videl pred vchodom stáť auto, ktoré tam už nebolo, keď sa vrátil.

Wilbur Smith vybehol na opustenú ulicu - nikde nikoho. Vchod do reštaurácie bol presne medzi dvoma pouličnými lampami, z ktorých svetlo dopadalo na ulicu tak, že sa práve pred vchodom černel kúsok tmy.

Zazrel čosi na kraji chodníka. Zohol sa a zodvihol -Frankov klobúk, pohúžvaný a vlhký. Zaniesol ho pod svetlo. Stačil jediný pohľad. Ruku, čo sa dotkla preliačeného vrchu, mu sfarbila krv.

Schody. Druhý - tretí - štvrtý - piaty - odpočívadlo - obrat. Prvý schod - druhý - tretí - štvrtý - piaty - šiesty - odpočívadlo - dosť, koniec schodišťa.

V zámke štrkol kľúč a zrejme sa otvorili dvere, lebo ho ovanulo studené a trochu stuchnuté povetrie. A potom sa šlo ďalej.

Frank Alwin sa prebral, či napoly prebral, keď ho niesli dolu schodmi. Podvedomie mu našepkalo počítať od „druhého“, hoci si neuvedomoval, že naozaj zostúpili na druhý schod. Bolela ho hlava, na tvári mal čosi lepkavé, akoby mu boli po nej rozliali lepidlo, a strašne ho bolela ruka. No najväčšmi ho mučila hlava. Nikdy by si nebol pomyslel, akú pravdu mal, kto prvý vyslovil: ide mi hlava puknúť! Akoby mu ju štiepali. Nazdal sa, že muky už nevydrží. Bol by skríkol od bolesti, ale podvedomie ho nabádalo ani nemuknúť. Tak či onak, zaobchádzali s ním opatrne. Cítil, že ho ukladajú na posteľ.

Perované matrace, hlavnica vlhká, zaznamenávala hlava.

Vtom zažali svetlo a náhly prechod z tmy ho zabolel takmer tak ako zmučená hlava. Zastonal, obrátil sa a znova zastonal.

„Fuj!“ ozval sa hlas. Pozri mi na kabát! Krv z neho nezíde, budem ho musieť spáliť. Myslím, že to bol hlúpy ťah vláčiť ho sem. Prečo sme ho nenechali?“

„Pretože Rosie má pravdu,“ odvetil druhý hlas, hlbší, hundravý.

„Rosie!“ zasmial sa prvý opovržlivo.

Kto je Rosie? Rozmýšľal Frank ubolenou hlavou. Je za tým všetkým žena? Aká žena?

Rozpamätal sa, že vyšiel na ulicu, lebo… lebo… Nie a nie si spomenúť, prečo vyšiel na ulicu. Iba sa mu marilo, čo sa stalo potom. Dosť na tom, je tu a žije. Aj to je dačo. Ale spomínajú meno Rosie.

„Vravím ti, Rosie má pravdu,“ zavrčal hlbší hlas.

„Ten Smith je v New Yorku najnebezpečnejší chlap - nám.“

„A čo Peter Correlly?“ spýtal sa prvý. Zavládlo ticho, akoby hundroš, rozprávajúci s toľkou autoritou, uvažoval.

„Peter Correlly?“ zopakoval. „Pravdaže, Peter Correlly je nebezpečný, lenže Wilbur Smith by sa mu nedal miešať do svojho remesla. Koniec koncov, ani Peter Correlly by si neporadil.“

Znova nastalo ticho. Ktosi si umýval ruky a ticho pospevoval. Ozaj, prečo zurčanie vody nutká človeka spievať?

„Všetko bájky,“ ozval sa prvý ešte stále opovržlivo. „Hádam sa Rosie nenazdáva, že Wilbur Smith zavesí na klinec svoje remeslo preto, že mu je kamarát v nebezpečenstve? A vôbec, ako vie, že sme ho neodprevadili na druhý svet? Rosie vravel, že zabijeme dve muchy jedným šmahom, no ešte sme nezabili ani jednu. Chlap nemá peniaze a žije!“

Hodnú chvíľu mlčali.

„Nuž,“ zavrčal hundroš, tak je to. Možno treba zmeniť program. Naozaj povedal, že peniaze dal Smithovi? Možno nevedel, čo tára.“

„Dobre vedel, čo vraví,“ odpovedal prvý. „Peniaze má Smith, a to mení všetko.“

Frank sa zúfalo usiloval rozpamätať, čo sa s ním robilo. Kedy povedal, že dal peniaze Wilburovi Smithovi? Nepamätal sa, že by bol cestou pri vedomí. A predsa akosi vedel, že chlap vraví pravdu. Znova zastonal. Chlapík podišiel k posteli a pozrel naňho.

„Hej, ty!“ zavrčal. „Už ti je lepšie?“

Frankovi skrútlo oči - presne to pocítil. Zaškúlil na neznámeho, ale mohol si ušetriť námahu. Chlap mal dolnú časť tváre zakrytú hodvábnou vreckovkou. Kašmírová vzorka, všimol si Frank hlúpo.

„Máš šťastie,“ pokračoval neznámy, „popravde by si mal byť mŕtvy, si však v bytíku zariadenom špeciálne pre mňa - v ozajstnom apartmáne. Prosím, môžeš sa okúpať vo vani, ak sa ti žiada!“

Frank znova zastonal a stratil vedomie. Chlap s vreckovkou na tvári si sadol, pritiahol si bezvedomého herca a nadvihol mu viečka.

„Už som sa nazdal, že je po ňom,“ poznamenal. „Taký mäkkýš. Tuším si ho pohladkal pritvrdo, Sammy.“

Muž oslovený ako Sammy sa zasmial. Bol nižší ako jeho spoločník a vrtkejší. Podišiel k Alwinovi a obratne mu ohmatával ranu.

„Nič vážne,“ poznamenal, „trochu krvácal.“

Vstal a poobzeral sa po neovakovaných tehlových stenách.

„Veľmi súci príbytok,“ konštatoval. Aj tak som rád. že tu nebudem bývať ja. Tom, ak nám raz s Rosim nedajbože pôjde o život, tak toto je to najposlednejšie miesto na svete, kde by som sa chcel skrývať. Viem, je tu aj kúpeľňa, aj knihy, aj žranice, aj by sa tu dalo, ak by človek vzal rozum do hrsti, presedieť v tichosti celý rok. Myslím, že Rosimu vhupla do hlavy skvelá myšlienka, že to tu zariadil. Plán celej budovy urobil sám, doviedol robotníkov až z Mexika, poslal ich domov, a nijaký človek nevidel, keď sa to tu stavalo - iba ak by Mexičania boli ľudia,“ zachichotal sa. „Lenže odvtedy sa to rozrástlo, Tom. Vyzeralo to ako podvodík, ktorý si nikto nevšimne, a teraz je to najväčší podnik, na aký sme naďabili. Nech pánboh Rosiho požehná!“

„Rosiho! Ha!“ Zahundral jeho spoločník.

„Ale veď si ho pred chvíľkou chválil,“ posmieval sa druhý. „Už by som bol zabudol,“ doložil celkom inakším hlasom.

Na náprotivnom konci miestnosti stáli dve lodné truhlice jedna na druhej, zámky na nich jednoduché. Otvoril jednu a spokojne si prezeral obsah. Boli v nej dopoly knihy, papiere, výstrižkové albumy, drôtené stolné košíky, poličky na písacie potreby, slovom všetko, čo patrí na úradnícky stôl.

„Rosie chce, aby sme to tu roztriedili.“

„Roztriedili,“ zopakoval Alwin prichádzajúci k sebe.

„Nech si sám príde roztrieďovať,“ odvrkol druhý. „A vôbec, načo ten zhon?“

Na chvíľu zmĺkol.

„Predsa by sme mali,“pokračoval. „Rosie povedal, že v truhliciach je veľa všeličoho, čo by sa nám zišlo, ale aj veľa kadečoho, čo by nám poškodilo, keby sa dostalo do rúk múdrym ľuďom. Zajtra večer by sme ich mohli zaniesť do chrámu, Rosie hádam prehovorí toho hlupáčika, aby ich poslal domov.“

Alwin počul, že odsotil stoličku k stene, a potom zaznel rezký hlas:

„Už je čas. Prečo Rosie nechodí?“

Vtom zaznelo ostré zaklopanie, Frankovi sa zazdalo že od povaly. Akoby niekto poklopal palicou na chodník vykladaný tehličkami. Frankovi zavŕtalo v hlave, čo asi je nad klenutím.

„Spomínaj čerta,“ povedal muž zvaný Sam. „Poďme, Tom, nechce sa mu dolu. A čo s týmto tu?“

„Necháme ho tu, aj svetlo. Poďme, čo nám povie Rosie.“

Dvere sa ticho zavreli a Frank namáhavo obrátil hlavu. Bol zrejme v pivnici v celkom novom dome. Bola podlhovastá a s rohožkami na betónovej dlážke. Neponášala sa na obyčajné pivnice, lebo bola čistá a akiste i s riadnou ventiláciou. Stáli v nej tri postele - na jednej ležal on, a dve boli v kútoch, z oboch strán dverí. Bol v nej jednoduchý, pevný stôl, dve drevené stoličky, pohovka a tie dve truhlice - z tohto teda pozostáva) „apartmán“, ako sa vyslovil jeden z chlapov.

V najvzdialenejšom kúte od dverí bol pravdepodobne vchod do kúpeľne, ktorou sa tak chvastali.

Silou vôle sa pritiahol na kraj postele, pevne sa chytil peľaste a vstal. Hlava sa mu krútila, kolená podlamovali, myslel si, že už-už zamdlie. Bolo mu zle, celý sa triasol a hlava sa mu šla rozletieť od bolesti. Najskôr si pomyslel, že by sa mal poobzerať po zbrani - možno ju únoscovia neopatrne zabudli - lenže taký zázrak sa nestal. Po chvíľke múk sa dovliekol k posteli a ľahol si. Veľmi sa mu uľavilo, zostal ležať. Ohmatal si hlavu a zistil, že ju má poviazanú drsným obväzom. Teda len sa zbaviť neznesiteľnej bolesti a nazbierať trochu sily.

Akiste zdriemol, lebo sa zobudil, keď dvaja neznámi otvorili dvere a vošli. Chlapík menom Tom ustavične frflal na truhlice. Rosie teda naliehal. Akiste významnejší chlapík, ten záhadný Rosie, hoci neskrývali opovrhnutie, keď o ňom rozprávali.

„A s ním čo?“ spýtal sa jeden z ničoho nič a Frank hneď vedel, že je reč o ňom.

„Poleží si do zajtra večera,“ odvetil šomravý hlas. „Uvidíme, čo bude so Smithom.“

„Myslíš, že si s ním poradíme?“

„S kým - so Smithom? Pravdaže. Peniaze má on, vraví Rosie a Rosie vie.“

„To je inšie. Keď chlapca odbachneme, budú ďalšie komplikácie. Za tri mesiace už tretia hrubá Rosiho chyba.“

Potom stíšili hlas a Frank už nerozumel, no videlo sa mu, že prezerajú čierne truhlice pri stene - začul ich totiž dychčať, keď hornú skladali na zem. O chvíľu odišli , buchnúc za sebou dverami. A potom zavládlo ticho.

„Prepáčte, že vyrušujem.“

Už v rannom šere stál Wilbur Smith s klobúkom v ruke pred dverami do malého bytu. Otvoril mu starší muž vo zvrchlíku prehodenom na pyžame a ospanlivo vyvalil oči na nečakaného hosťa.

„Tu je môj preukaz.“

Muž vzal preukaz a nazrel doň.

„Z finančnej správy!“ strhol sa. „A čo sa stalo?“

„Nič zlé…“

„Hádam nie Margareta…“

„Vaša dcéra neurobila nič zlé. Slečna Margareta Bishopová je vaša dcéra?“

„Nech sa páči ďalej, pane,“ pozval ho starší muž.

Izbička bola zariadená chudobne, ale pekne.

„Ide o tie peniaze?“ spýtal sa muž ustarostene. „Nechápal som. Viete, Margareta sa obrátila na pána Alwina, lebo sa k nej vždy správal láskavo, no priam ma ohúrilo, keď doniesla toľko peňazí. Nevedel som, že je taký boháč, nazdal som sa, že sa pomýlil. Poslal vás pán Alwin?“

Wilbur pokrútil hlavou.

„Nie celkom,“ odpovedal, „ale ak dovolíte, pozhováram sa s vašou dcérou.“

Čakal dosť úzkostlivo. Uľavilo sa mu, keď začul jej hlas. Vošla o chvíľku, poblednutá, ale pekná. Niesla v ruke zopár bankoviek.

„To pre ne ste prišli?“ spýtala sa.

Prikývol.

„Pán Alwin mi ich dal,“ doložila znepokojená. „Myslela som si, že sa pomýlil, no že pošle…“

„Nikoho neposlal, verte mi. Prišiel som sa len presvedčiť, či ste v bezpečí,“ odvetil Wilbur láskavo. „Čo sa týka peňazí, nemusíte sa trápiť. Potrebujem ich iba na pár dní. Potom, ak sa nič nestane, vám ich vrátim.“

„Nerada som sa obracala na pána Alwina s tou prosbou,“ vysvetľovalo dievča, „lenže otec nemá peniaze a veľa dlhujeme za nájomné. Usilovala som sa požičať aj od iných a tuším by som sa bola prepadla hanbou, keby bol odmietol. Strašné tak prosiť,“ hlas sa jej zadrhol.

„Prosím vás, netrápte sa,“ odpovedal Wilbur. „Prišiel som len kvôli vám, pre to nebezpečenstvo…“

„Nebezpečenstvo?“ vyhŕkla. „Čo máte na mysli? Spomenuli ste, či som v bezpečí?“ - Prezeral si bankovky pod svetlom. Na každej bola žltá pečiatka.

„To sú ony,“ prehovoril napokon a vytiahol z vrecka zväzok, čo mu bol dal Frank. Keď dievča zazrelo toľko peňazí, ohromením otvorilo ústa.

„Vidíte, čísla idú za sebou. Tieto si poznačím.“

Načarbal zopár čísel do notesa a vytrhol list.

„List si odložte. Sú tam čísla bankoviek, čo vám beriem, a ako vravím, vrátim vám ich - ak sa nič nestane. A zatiaľ…“ vytiahol z vrecka peňaženku, „mi povedzte, koľko ste si chceli požičať od pána Alwina.“

Dievča sa začervenalo a Smith sa zasmial.

„Vezmite si, ako pôžičku od Franka Alwina,“ doložil a zaklipkal očami pri myšlienke, že Alwin je už pravdepodobne mŕtvy.

Ticho povedala sumu. Vytiahol z peňaženky peniaze a podal jej ich.

Keď po dvoch-troch hodinách spánku došiel toho dopoludnia do úradu, čakala ho už hŕstka novinárov. Voči tlači sa Wilbur Smith správal vždy rovnako - úprimne. Oplácalo sa mu to na deväťdesiatdeväť percent; koniec koncov, percento sem, percento tam.

„Hej, chlapci, pravda pravdúca, Frank Alwin zmizol. Pokiaľ viem, nevideli ho od včera večera.“ Smith brnkol už predtým do úradu. „Za Alwinovým zmiznutím sa skrýva veľká záhada, no už som na stope.“

„Súvisí únos s vraždou v Higginsovom činžiaku?“ spýtal sa jeden z novinárov a detektív prikývol.

„Neviem, odkiaľ to máte, ale zdá sa, že súvisí,“ odpovedal. „Alwin je môj veľmi dobrý priateľ a môžete si byť istí, že si neoddýchnem, kým únoscov nechytím. Aby sa vám to všetko nepoplietlo, poviem vám, čo sa vlastne stalo,“ dodal a porozprával im, ako bol u herca v divadle, ako spolu večerali, ako šiel Alwin telefonovať do vestibulu a zmizol. Akurát nespomenul ani peniaze, ani zlatého Háda.

To im poviem, pomyslel si, nabudúce. Ešte si neželal vystríhať záhadných gangstrov, nechcel, aby sa dozvedeli, že ich spája s predchádzajúcim zločinom.

Názor si však razom zmenil, keď sa spoza skupiny novinárov ozval hlas:

„A čo zlatý Hádés, pán Smith?“

Wilbur prudko zdvihol hlavu.

„Kto sa to spýtal?“ obrátil sa na novinárov. Postrčili dopredu akéhosi zelenáča.

„Ráno sme dostali toto do redakcie,“ položil list na stôl pre detektíva.

Wilbur ho otvoril. Aj papier, aj obálka z najkvalitnejšieho papiera. List bol napísaný na stroji.

„Upozornite Wilbura Smitha, že mu zahynie priateľ, ak bude štúrať do zlatého Háda.“

Wilbur prečítal list dvakrát.

„Kedy vám to prišlo?“ opýtal sa.

„Asi pol hodiny predtým, ako som odišiel z redakcie. Poslali ma s ním do mesta k šéfredaktorovi. Otvoril ho a odovzdal mi ho,“ vysvetľoval novinár. „Čo to znamená, pán Smith?“

Wilbur sa uškrnul.

„To by som i ja rád vedel, synak,“ odvetil. „Zatiaľ tápem v temnote. Ak dovolíte - aj keď nedovolíte - list si ponechám,“ doložil.

„Ale o zlatom Hádovi nepočujete prvý raz?“ nástojil jeden z novinárov. „Čo o ňom viete, pán Smith?“

Wilbur pozrel mladému novinárovi rovno do očí.

„Práve to by sa chceli dozvedieť gangstri,“ odpovedal, „a preto vám na tú otázku neodpoviem. Len preto poslali ten list. Možno Alwin žije a budú chcieť výkupné. Možno ho zavraždia, ak neprestanem pátrať. No môžete sa staviť, že list poslali len preto, aby ste zo mňa vytiahli všetko, čo viem o zlatom Hádovi. Ja im nenaletím.“

Prepustil novinárov a vošiel do pracovne. Sivovlasý Flint ho mlčky vypočul.

„Ako rozprávka,“ konštatoval, keď Smith dokončil. „A určite nezvyčajná.“

„V každom ohľade nezvyčajná,“ súhlasil Smith. „Ešte aj Čierna ruka je v porovnaní s týmto detská hra a záhadná vražda v Chinatowne jednoduchá ako lúpanie hrachu.“

Šéf si pošúchal strnisko na brade.

„Viete, čo by som urobil, byť vami?“ podotkol napokon. „Zavolal by som Petra Correllyho.“

„Petra Correllyho?“ vyhŕkol Smith. „Pravdaže! Že mi to nezišlo na um! Zatelefonujem mu, aby zašiel ku mne.“

„Kde sú peniaze?“ spýtal sa šéf.

„V mojom trezore. Ukážem vám ich.“

Flint si pozorne poprezeral žvacheľ bankoviek.

„Najskôr treba zistiť, ako sa dostali do divadla. Vravíte, že ste sa s rekvizitárom už zhovárali?“

„Hej,“ odvetil Smith. „No s lepičom plagátov ešte nie. Možno sa čo-to dozviem. Peniaze zanesiem na finančnú správu,“ doložil, keď bankovky zabalil a vopchal do vrecka. „Rád by som totiž zistil, ktorá banka ich vydala. Potom sa možno dozviem, prečo sa peniaze dostávajú medzi ľudí takýmto čudným spôsobom a prečo na ich držiteľa číha nebezpečenstvo, len čo si ich vsunie do vrecka.“

Zašiel ešte do svojej pracovne zatelefonovať Correllymu a potom vyšiel z budovy. Službukonajúci poddôstojník pri vchode ho videl ešte zavolať taxík a odísť v ňom. O tri hodiny ho našli zdanlivo bez života na nezastavanej parcele pri Jamaica Street. Odviezli ho do nemocnice a uložili do postele. Peter Correlly ho prehľadal - peniaze zmizli.

Peter Correlly sa vrátil z návštevy v nemocnici, kde ležal Wilbur Smith.

„Strelná rana na ľavom pleci, obidve nohy zlomené, menšia lebečná fraktúra, otras mozgu a niekoľko odrenín po tele,“ hlásil. „Odreniny, to nič nie je, rana na pleci sa hojí, ale fraktúra znepokojuje lekára. Je na hlave a môže byť dosť vážna.“

„Prišiel k sebe?“ spýtal sa Flint, nervózne si šúchajúc ruky.

Peter Correlly prikývol.

Bol to vysoký mladý muž bledožltej tváre, ustavične naklonený dopredu. Držanie tela vzbudzovalo dojem únavy a zjavne chudá postava oklamala už kdekoho, že Peter Correlly je chorľavý človek. Nebol ani slabý, ani chudý. Vyzeral, akoby bol stále unavený, no už mnohí sa presvedčili o opaku a na vlastnej koži. Ak by nebol rýchly a bystrý, nebol by dopravil pred sudcu madame Recamierovú a nebol by odhalil istých chumajov zo spoločenskej špičky, verných učeníkov prešibanej starej podvodníčky, ktorá, propagujúc svoje seansy, siahla po mene ctenom v histórii, čo nebol jej najmenší hriech. Ani Eddie Polsoo sa nikdy neponosoval, že by bol Peter Correlly apatický - veď ho stopoval osemtisíc míľ, keď Eddie zdupkal s bankovým saldom pani Stethmannovej.

„Povedal som vám všetko, Correlly,“ podotkol šéf, „viete takmer toľko, čo Smith. Gang treba zlikvidovať stoj čo stoj. Gangstri, nech sú Čo chcú, sa opovážili postaviť nášmu oddeleniu a hodili nám rukavicu, ktorú za každú cenu musíme zdvihnúť. Za denného svetla vystriehli, takmer zabili a okradli člena nášho oddelenia, čo jasne dokazuje, že máme do činenia s mocnejším a organizovanejším protivníkom, ako sa chudák Wilbur Smith nazdal.“

Peter prikývol.

„Tak to teda vezmem,“ odvetil smutne a Flint sa naňho ostro zahľadel.

„V kadečom vás nechápem, Correlly,“ poznamenal trpko. „Nechápem napríklad, načo ste sa dali na takúto prácu, keď nepreukazujete o ňu záujem, aký sa očakáva od detektíva. Ukážte trochu nadšenia, človeče!“

Peter potlačil zívnutie.

„Pracujem tu,“ vysvetľoval, „lebo ma za to platia. Nič . inšie v tom nie je. Nie je slušné pchať nos do cudzích vecí a človek by to nerobil chladnokrvne alebo zo psiny. Hej, vezmem ten prípad. Pán Wilbur Smith sa neukáže niekoľko týždňov - ak sa vôbec ukáže,“ doložil trúchlivo.

„Viete náramne rozveseľovať!“ podotkol rozčúlený-predstavený. „Vypadnite a poobracajte sa!“

Peter Correlly s rukami vo vreckách pomaly vyšiel od šéfa a pobral sa do Smithovej pracovne. Poobzeral sa po pohodlnom kresle, rozvalil sa v ňom a zaspal. Kto vošiel a videl ho spať, zaraz sa pobral von na prstoch, takže napokon naňho naďabil nahnevaný Flint. Zúrivo ho pomykal.

„Tak čo je, Correlly?“ spýtal sa šéf prísne. „S tým vaším unaveným lážom-plážom zachádzate priďaleko. Nazdal som sa, že už dávno pátrate po chlapíkoch, čo sa vám pokúsili zavraždiť kolegu.“

Peter ospanlivo zažmurkal a vystrel sa.

„Nazdali ste sa oprávnene, šéf,“ odpovedal pokojne, „pre tých gangstrov som nespal už tri noci, nuž som trochu unavený.“

„Pre tých gangstrov?“ prekvapil sa Flint. „Veď sme vás zavolali iba dnes!“

„Zapodievam sa nimi vyše týždňa,“ zazíval Peter. „Nech nie som taký ospanlivý, bol by som došiel varovať Smitha včas. Dosť na tom…“ pozrel na hodinky, „ešte mám štvrťhodinku, potom sa pôjdem pozhovárať s istým pánom - odborníkom na zázraky.“

Flint zavrel dvere.

„Tak, synak, povedzte mi, čo viete.“

„Viem veľmi málo,“ priznal sa Peter a smutne pokrútil hlavou. „Viete, prípad som vzal z iného konca ako Smith. I ja som videl tie bankovky s napečiatkovaným zlatým Hádom - asi pred pol rokom. Pátral som po Tonym Meppellim a prenajal som si izbu. V jedálni som sa zoznámil s istým dievčaťom, pracovalo v továrni a vo voľnom čase sa venovalo svojim spolupracovníčkam - bola to ozajstná osvetárka, hoci nemala nazvyš hádam ani dva centy. Nie, nebola ani pekná, ani zaujímavá, ani dajaká inakšia, iba veľmi vážna, rýdzi charakter, s optimistickým názorom na život, čo ma náramne prekvapuje, lebo ak je niečo v živote, čo vzbudzuje dobrú náladu…“

„Filozofovanie môžete vynechať,“ skočil mu do reči Flint, „radšej k veci.“

„Dievča sa volalo Madisonová. Či ju pomenovali podľa Madison Square, a či Madison Square podľa nej, sa mi nepodarilo zistiť. Dosť na tom, šla na večierok, ktorý usporiadali osvetári deťom z okolia, keď z tmy podišiel k nej neznámy muž. Prirodzene, na také niečo si už zvykla a vie sa o seba postarať. Už mu chcela vynadať, no neznámy jej vsunul do ruky balík a so slovami ,Bohovia nech sú milostiví!' zmizol. Do tváre mu nevidela, lebo bola tma, no podľa výslovnosti to bol vzdelaný muž. Práve som schádzal dolu chodmi, keď vstupovala do domu. Všetko mi porozprávala. Nazdal som sa, že jej dali tehlu alebo bombu - osvetári boli totiž zaťatí protestanti a vzdelávali ľudí v okolí, kde bývali rovnako zaťatí katolíci, takže sme každú chvíľu mohli čakať výbuch.

Kázal som jej doniesť balík do mojej izby, vlastne do štúdia - vystupoval som v úlohe chudobného, ale sľubného umelca. Rozbalil som ho a ohromený som sa díval na štyri hrubé zväzky bankoviek - všetko tisícdolárovky. Pozrel som na dievča, dievča na mňa a potom som pozrel ešte raz na peniaze.

Vytiahol som jednu a na opačnej strane bola pekná kresbička - akési božstvo. Poprášená pozlátkou, na okrajoch rozmazaná.“

„Boli to pravé peniaze?“ spýtal sa šéf.

„Pravé peniaze,“ odvetil Peter. „Veľa ich nevídam, no predsa len dosť, aby som ich, keď sa mi zatúlajú do cesty, rozpoznal od falošných. Dievča, prirodzene, bolo nadšené. Bolo to jedno z tých pochabých stvorení, čo veria v zázraky. Vidí sa mi, že zamýšľala postaviť útulok pre siroty na vidieku. Optimizmus prostoduchého rozumu,“ doložil Correlly, „je sám osebe…“

„Nemoralizujte, Correlly,“ zavrčal Flint, „pokračujte.“

„Dosť na tom, nazdala sa, že jej dar zletel z neba Už uvažovala, či spoločné spálne namaľovať na ružovo, či na belaso. Slovom, zaniesla peniaze do svojej izby a ja som vyšiel na ulicu, kde som sa mohol dosýta škrabať na hlave a rozmýšľať. V ten večer som sa chcel vrátiť skôr, ibaže na scéne sa nečakane zjavil Tony Meppelli. Bol plný ohnivej vody a znamenitej nálady. Zistil som, že alkohol celkom súvisí s entuziazmom…“

„Alkoholu dajte pokoj!“ zasiahol Flint. „Pokračujte.“

„Tonyho sme po dlhom kolísaní uspali,“ rozprával Peter pokojne ďalej, „bolo po robote, a tak som sa vrátil do internátu pozbierať si majetok, pôvabne sa vytratiť a vyspať doma v pohodlí.

Keď som došiel do internátu, bola už takmer jedna hodina, prekvapilo ma teda svetlo u majiteľky internátu. Prišlo mi to veľmi vhod, lebo bolo treba vyrovnať účet. Otvoril som dvere a dnu osvetárka - čakala ma. Vraj len čo som odišiel, zastalo pred internátom auto a z auta vyšiel starší pán s čiernou taškou v ruke. ,A kto myslíte, že to bol?' spýtala sa ma triumfálne. ,Riaditeľ Prvej národnej banky! Vraj mu zatelefonoval pán, čo mi dal peniaze, lebo sa obáva, že ich stratím, aby ich vraj radšej vzal rovno do banky. Dal mi potvrdenie. Tu je navštívenka.'

Ukázala mi navštívenku s menom pravého riaditeľa pravej Prvej národnej banky a vzadu napísané potvrdenie na stodvadsaťtisíc dolárov.“

Peter zmĺkol.

„No a?“ spýtal sa Flint.

„No a,“ odpovedal Peter, „vtedy o peniazoch počula - posledný raz a prvý a posledný raz videla toho riaditeľa Prvej národnej.“

„Teda to nebol riaditeľ?“ opýtal sa Flint.

„Veru nie,“ odvetil Peter.

Flint zamyslene zmraštil obočie.

„Všetko je to také čudné. Načo jej ich vôbec dali, keď si ich vzali? Máte dajakú teóriu?“

„Teórie nemávam,“ odpovedal Peter. „Prekážajú mi v práci. Potreboval som iba zopár faktov, ale do minulého týždňa som nemal ani jediný…“

Zamĺkol.

„Poznáte chlapíka menom Brucháč Storr?“ spýtal sa náhle.

Šéf prikývol.

„Hej, poznám Brucháča. Angličan - chudý dlháň, mŕtvolná farba tváre - vyzerá ešte horšie ako vy, Peter. Nevieme ho odučiť púšťať do obehu falošné peniaze. V poslednom čase som ho nevídal.“

„Prezývajú ho Brucháčom,“ poznamenal Peter bez stopy po úsmeve, „lebo je chudý. Typický anglický humor, akým Punch vyvolával toľko smiechu. Nevídali ste ho, lebo sa dostal do horúcej kaše, a čo je ešte horšie, do neworleanskej väznice. Pred týždňom videli Brucháča na ulici veľmi veselého a krásneho. Pestrý a švihácky oblek na ňom presvedčivo dokazoval, že si vyšiel v prísne obchodnej veci. Potom ho videli zastať pred obchodom, vytiahnuť zo zadného vrecka bankovku, zložiť ju a bezstarostne si ju strčiť do vrecka na kabáte. Potom ho videli…“

„Kto ho videl?“ spýtal sa Flint.

„Ja som ho videl,“ odvetil Correlly pokojne, „lebo som ho sledoval. To je vždy najlepší spôsob, ako vidieť ľudí.“

„Prečo ste mi to nepovedali?“ zašomral Flint.

„Vošiel do obchodu, čo-to kúpil a platil stodolárovou bankovkou. Možno mu dlho nevydávali a možno Brucháč zbadal pohyb, ktorý si vysvetlil ako nepriateľský, dosť na tom, rýchlo vyšiel z obchodu a naponáhlo vykročil preč. Potom obrátil hlavu a už nekráčal…“

„Čakal vás?“ spýtal sa Flint.

Peter pokrútil hlavou.

„Keď som povedal, že už nekráčal, mal som na mysli, že sa rozbehol. Na chvíľu sa mi stratil v labyrinte uličiek no napokon som ho chytil. Vyhlásil, že sa správal slušne, a vrátil sa k obchodu. Dnu však nie a nie, lebo Brucháč je skromnej a utiahnutej nátury. Napokon som ho presvedčil. ,Prosím,' vraví mi, ,ak ste ma videli vojsť do toho obchodu, tak sa priznám.' Vyhľadali sme majiteľa a potom bankovku. Vzal som ju do ruky,“ pokračoval Peter pomaly, „obrátim ju a čo nevidím - zlatého Háda. ,To je on,' povedal obchodník, ,nepočkal, kým som mu vydal.' ,Ukradol ich? Je bankovka falošná?“ spytujem sa ho. ,Nie, pane,' odpovie obchodník, ,je v poriadku.'“

„Panebože!“ zvolal zúfalý Flint. „K veci!“

„Práve k nej idem,“ odvetil Peter. „Ozaj prekvapený bol Brucháč. Myslel som, že odpadne, keď sa dozvedel, že dal pravú stodolárovku. Cestou na políciu sa hystericky rozfňukal, že stovky tisícdolárových bankoviek dal akémusi chlapčekovi.“ „Teda odvtedy sa tým zapodievate?“ spýtal sa prekvapený Flint.

„Tak dajako,“ odvetil Correlly. „Viete, Brucháč nechcel hovoriť. Len preč a preč, hľadať chlapca, ktorému dal bankovky. Bezpochyby v domnienke, že sú falošné, keď som ho naháňal. Dnes som ho kázal doviesť k Smithovi. Vlastne by už mal byť tu.“

„Choďte sa pozrieť,“ kázal Flint. „Ak prišiel, doveďte ho sem. Zrejme on je tým pánom, s ktorým sa chcete zhovárať o zázrakoch.“

Peter prikývol.

„Počuli ste o väčšom zázraku, ako že Brucháč Storr usilovne pracuje, aby mohol platiť pravými peniazmi?“

Prezývka Brucháč mu rozhodne nepristala. Bol chudý ani štiap, neupravený - za pár dní vo väznici vyparádený Brucháč celkom spustol. Mal nízke čelo, urážajúce bezpochybnú inteligenciu, a vlasy myšacej farby začesané dozadu. Sedel medzi dvoma policajtmi, a keď vošiel Peter, zdvihol hlavu a zamračil sa. „Nemyslíte,“ vyrútil sa na detektíva, „že ma držíte na tomto ohyzdnom mieste dosť dlho? Nemáte práva, rozumiete? Som anglický občan, napíšem anglickému veľvyslancovi, ako ste so mnou zaobchádzali, mordár vychudnutý!“

„Ach, Brucháč,“ odvetil Peter vyčítavo, „vy mi tu ubližujete, a ja zachraňujem váš mizerný život! Poďte k šéfovi a otvorte mu svoje mladé srdce. Pochopí, má rodinu a deti.“

Brucháč smrkol a pobral sa šuchtavým krokom pred svojím strážcom.

„Tak tu je ten vtáčik, šéf,“ oznamoval Peter.

Flint milostivo kývol hlavou Brucháčovi, starému známemu.

„Všimnite si slabo vyvinuté čelo,“ upozorňoval Peter, „preliačené sluchy a oxycefalickú lebku. Od zátylku…“,

„Ak dovolíte, antropologickú prednášku si odložím na neskoršie,“ skočil mu do reči Flint.

„Tak, chlapče, vysyp pravdu. Chytili sme ťa s tovarom.“

„No a?“ odsekol Brucháč zúrivo. „S akým tovarom ste ma chytili? Za poctivé peniaze, nie? Za to ma nemôžete zavrieť.“

„Môžeme ťa zavrieť, keď máš peniaze, pravé, falošné či inakšie,“ odvetil šéf, „ak sme si nie istí, či si ich nadobudol poctivo.“

„A keďže vás poznáme,“ doložil Peter, „uvedomujeme si, že si peniaze neviete zarobiť v pote tváre, iba ak sa potievate, keď s nimi utekáte.“

„No tak, Brucháč,“ zasiahol šéf. „Na týchto peniazoch prischla vražda.“

„Vražda?“ zháčil sa Brucháč.

„Tak veru,“ potvrdil Flint, „vražda.“

„Žartujete,“ namietal celý nesvoj.

„Ani za máčik,“ skočil mu do reči Peter. „Nie, Brucháč, šéf vraví pravdu. Na peniazoch lipne nie jedna, ale dve, ba možno i viac vrážd, čo som, keď som vás vliekol sem, nevedel. Nemôže byť ani reči, že by sme vás balamutili. Skrátka, musíte nám všetko povedať. Ste rozumný chlap, Brucháč, a už sme vás mali v rukách. Viete, že ani šéf, ani ja by sme sa nesnažili nachytať vás na taký trik.“

„Čo chcete vedieť?“ spýtal sa chlap po krátkej úvahe.

„Chceme vedieť, ako sa peniaze dostali do vašich rúk a čo sa s nimi stalo, keď som vás naháňal.“

Brucháč podozrievavo pozrel na Flinta a potom na Correllyho. Nebol vrecom udretý a rozum brúsený rokmi namáhavých potýčok s políciou mu kázal hovoriť pravdu.

„Dobre teda,“ ozval sa napokon, „poviem vám všetko, čo viem. Ale nevyzradím nikoho. Nikoho z môjho fachu.“ Šéf prikývol.

„Ak sa nazdávaš, že chceme z teba vytiahnuť, odkiaľ dostávaš falošné peniaze, môžeš byť pokojný, nejde nám o to.“

„V poriadku,“ uľavilo sa Brucháčovi, „tak vám poviem. Najskôr však musím vysvetliť, že peniaze dostávam v istom meste od istého muža. Dával mi ich vo zväzkoch približne po dvesto dolárov. Keď potrebujem peniaze, napíšem mu list, potom sa stretneme dakde za New Yorkom, kde nie je toľko policajtov a kde ma tak nepoznajú. Vravím vám to preto, pán šéf, aby ste všetkému dobre rozumeli. Teda s tým pánom som sa mal stretnúť asi pred týždňom - akurát deň predtým, čo ste ma chytili.

Robievame to takto: ja mu pošlem pravé peniaze a on, keď sa stretneme, prejde popri mne akoby nič, pričom mi strčí do ruky falošné. Dakedy sa treba zariadiť inakšie. Ak sa popri nás dakto poneviera, kráčame ďalej, ale vždy sa pridŕžame smeru na sever, aby sme sa jeden druhému nestratili.

Tak som v ten večer tiež prišiel, no namiesto kamaráta som zazrel policajta! Pustil som sa ulicou na sever. Prešiel som hádam aj míľu, a chlapa nikde. Bolo tam veľa ľudí, preto som ho nezbadal - ešte nikdy sa tam večer neponevieralo toľko známych ako vtedy,“ doložil Brucháč znechutene. „Napokon som sa ich striasol. Došiel som na prázdnu cestu. Nikde nikoho, ani domov iba holý múr, kde som aj zastal. Nazdal som sa totiž, že ma priateľ sleduje. Čakal som chvíľu, striehol, či sa nezjaví dajaký policajt, a vtom akoby za múrom brnkla napnutá šnúra a čosi mi padlo k nohám.“

Pôsobivo zmĺkol.

„Čo to bolo?“ nezdržal sa Peter.

„Šíp. Krátky, iba taký kýpeť, aké bývajú v múzeách. Tak som ho zdvihol a zrazu vidím, že na konci je priviazaný balíček. Roztrhol som špagát a podišiel pod najbližšiu lampu pozrieť, Čo je v ňom. Peniaze!“

„Všetko peniaze?“ spýtal sa Peter a Brucháč prikývol.

„Prirodzene, nazdal som sa, že falošné a že sa kamarát skrýva za múrom. O inšie som sa nestaral. Pobral som sa ďalej, zabočil za roh a vtom som zazrel dvoch, ako sa mlátia.“

„Toto je zaujímavé,“ prerušil ho Peter pomaly. „Akosi som tušil, že zazriete dvoch, čo sa mlátia.“

„Nechcel som sa dostať do nepríjemností, tak som prešiel na druhú stranu…“

„Ako farizej za starých čias,“ podotkol Peter.

„Neprerušujte ho, Correlly, prosím vás,“ zasiahol Flint netrpezlivo. „Pokračujte, Brucháč.“

„Potom som počul zakričať moje meno a kto myslíte, že ho zakričal?“ spýtal sa Brucháč.

„Prirodzene, váš kamarát, obchodník s falošnými peniazmi,“ odpovedal Peter a prikývol. „Volá sa Cathcart.“

Brucháčovi sa vkradlo do očí zlé tušenie.

„Nech vás to netrápi. Len preto to viem, že ho našiel policajt polomŕtveho na periférii v Jersey City. Ako sa ta dostal, vie najlepšie pán, čo ho zmlátil. Tak čo ste urobili?“

„Zdúchol som,“ odpovedal lakonicky. „Nebili mňa a do cudzích vecí som sa nechcel miešať.“

„To by bolo jedno,“ zhrnul Flint. „Teraz o peniazoch. Čo ste s nimi urobili?“

„Dal som ich akémusi chlapcovi. Vravím pravdu pravdúcu. Šiel s veľkou školskou taškou na chrbte, akú nosia poštári. Keď som ho dohonil, dal som peniaze do nej a povedal som mu, aby balíček dal otcovi. Nech ma na mieste porazí, ak nevravím číru pravdu!“

„Chlapca by ste spoznali?“

„Akože by nie,“ odpovedal podvodník pohŕdavo. „Nazdáte sa, že chodím so zažmúrenými očami?“

Flint pozrel na svojho podriadeného.

„Tak čo, Correlly, čo myslíte? Vravel pravdu?“

Peter prikývol.

„Hej,“ odvetil pomaly. ,,No upozorňujem vás, Brucháč, aby ste sa bez ozbrojeného sprievodu neukazovali na newyorských uliciach.“

Chlapík sa znepokojil.

„Chcete ma vyprovokovať,“ podotkol.

Peter pokrútil hlavou. Podišiel k dverám, otvoril ich a zavolal policajta, ktorý mal na starosti Brucháča.

„Zaveďte ho nazad na strážnicu. A keď bude chcieť, hneď ho pusťte. Radšej počkajte do večera a dajte si poradiť, Brucháč. Zmiznite z New Yorku čo najskôr.“

Podvodníkovi svitol na tvári pomalý, prefíkaný úsmev.

„Rozumiem,“ odpovedal sarkasticky, „no kým nebudem mať svojich dvesto dolárov, ani sa nehnem.“

„Bezočivec!“ konštatoval Peter Correlly, keď sa za vychudnutou postavou zatvorili dvere.

„Tak,“ ozval sa šéf, „čo mienite robiť, Peter?“

„Počkám na ďalšie dejstvo tejto prekvapivej drámy,“ odvetil Correlly, „a…“

Práve sa začalo ďalšie dejstvo. Zacengal telefón a šéf zdvihol slúchadlo.

„Koho?“ spýtal sa a zdvihol obočie. „Kedy sa to stalo?“ spýtal sa po chvíli. „Kde? Vedúci ju nepoznal? Hneď dakoho pošlem,“ doložil napokon.

Zavesil slúchadlo a pozrel na Petra.

„Poznáte slečnu Janu Bertramovú?“ spýtal sa.

„Bankárovú dcéru? Hej, poznám ju, ako chudáci poznajú horných dvesto. Prečo sa spytujete?“

„Práve ju zatkli v Rayburnovom obchode.“

„Zatkli?“ prekvapil sa Peter. „Panebože! Takých nezatýkajú. A prečo?“

„Vraj platila falošnou stodolárovkou.“

Čo chýbalo dievčaťu, ktoré zočil Peter Correlly, keď vošiel do obchodu, na centimetroch, to si vynahrádzalo vitalitou a prchkosťou. Hnev, ba vlastne akýkoľvek mocný duševný poryv väčšinu žien zvyčajne zošpatí, no dievča, hoci bolo bledé od zúrivosti, rázne a priame ako línia malinových perí a útočné ako krehučká a okrúhlučká brada, vynikalo krásou, aká bola mladému mužovi, čo stál pred ňou, celkom neznáma.

Ťažko povedať, že stál - skôr sa k nej hrbil. I jej sa hranatý, unudený muž na prvý pohľad zazdal chudý, žltý, oči ustaté a ťahavý hlas hrozil, že pre únavu nedokončí načatý rozhovor.

„Šéfa náramne mrzí, slečna Betramová, že vás vystavili tejto potupe, tak ma poslal rovno sem.“ Prikývla zúrivo so zovretými perami a nepriateľsky naladená proti všetkým zákonom a poriadkom pomaly a rozvážne si naťahovala rukavicu, ktorú si pred chvíľkou priam tak pomaly a rozvážne sťahovala.

„Hanebné, že ma zadržali čo len na chvíľku. Také niečo sa môže prihodiť iba v New Yorku. Zadržať ma na základe výpovede tamto toho…“ prstom ukázala na náramne zroneného človiečika, „je priam smiešne.“

„Drahá moja slečna…“ začal Peter.

„Nie som drahá vaša slečna,“ vzbĺkla. „K urážke, čo ma tu postihla, nedovolím pridávať ešte vašu bezočivosť a povýšenectvo. Čoskoro príde otecko, pôjdeme sa ponosovať rovno na Ministerstvo spravodlivosti.“

Peter vzdychol, a keď si Peter vzdychol, bola to skôr udalosť ako náhoda. Privrel oči a každým záhybom tela dosvedčoval, aký je nešťastný. Ešte aj dievča, hoci bolo napálené, vyvalilo oči a len-len sa nerozosmialo.

Peter sa obrátil k policajtovi, ktorý ju zatkol.

„Dámu môžete prepustiť, dobre ju poznáme.“

Ak váhala, či sa upokojiť, a či sa ďalej hnevať, po poslednej vete sa rozhodla. Chvíľu nemohla vyriecť slova, čo sa jej pery tak triasli.

„Ako sa opovažujete povedať, že ma dobre poznáte - na polícii!“ vybuchla napokon.

„Počúvajte!“ únava Petra z ničoho nič prešla. „V našom meste bývajú dobré dva milióny demokratov. Možno nie všetci volievajú demokratov, no podľa ústavy sú demokratmi v zmysle, že nie sú horší ako vy. Takéto omyly sa stávajú. Vojdete do obchodu, platíte falošnou bankovkou a prichytia vás. A čo ste, prepánakráľa, aby vás nezatkli, keď platíte falošnou bankovkou? Keby som prichytil prezidenta, aj toho zatknem. Ale vy, slečna Bertramová, sa správate, akoby, ste boli čosi lepšie ako obyčajní ľudia, akoby sa malo s vami zaobchádzať inakšie ako s ostatnými. Ak si myslíte, že je to americké, prosím, máte právo na vlastnú mienku. Prišiel som, aby vás prepustili. Správam sa zdvorilo, a vy si voči mne dovoľujete, akoby som prinajmenšom ozbíjal verejnú herňu.“

Dívala sa naňho bez slova, s otvorenými ústami a rozžiarenými očami.

„V Petrohrade,“ pokračoval Peter, „by sa tuším cárovná bola takto vyrútila na Protopopova, keby bol vošiel do jej komnaty a vyhlásil, Pani Romanovová, zatýkam vás.“

Stojí tu pred ňou policajt - obyčajný či neobyčajný - rukami si podopiera boky, nohy rozkročené, gáni na ňu a dráždi ju, ba tyranizuje, ju, dcéru jedného z prvých biznismenov v New Yorku, ak už nie milionárku, tak dcéru milionára, dámu verejne činnú a ozajstnú paniu vo svojich troch domoch.“

Keď dopovedal, odvetila krotko, aspoň tak sa zdalo tým, čo pred chvíľkou počuli jej panovačný hlas:

„Nežiadam, aby sa so mnou zaobchádzalo inakšie ako s inými ženami. Obchodník sa dopustil hlúpej chyby, no je pravda, že som tu prvý raz. Lenže naozaj nechápem, prečo by ste mali poúčať,“ doložila a v hlase je znova zaznel predchádzajúci tón.

„Platia ma, aby som poúčal,“ odvetil Peter pokojne, „chránil deti chudobných a trestal tých, čo páchajú krivdy. Aj tento,“ ukázal na nervózneho obchodníka, ktorý zavolal policajta zatknúť dcéru Georgea Bertrama, „aj tento je dieťa chudobných.“

Pozrela na človiečika a jej hnev sa poddal zmyslu pre humor. Rozosmiala sa, až jej slzy vyhŕkli z očí.

„Máte pravdu,“ odpovedala. „Správala som sa hlúpo a podráždene a obávam sa, že som mnohým narobila nepríjemnosti. Otecko už prišiel.“

Rýchlo mu vyšla v ústrety.

George Bertram bol päťdesiatpäťročný, mal pestovanú briadku a dokonalý oblek - vyzeral, akoby mal na sebe stále nové šaty. Od topánok až po klobúk bol vzorom muža, akého si predstavuje krajčír. Jeho tvár napriek päťdesiatim piatim rokom bola bez vrások. Veľké oči mu dobromyseľne žiarili. Bol to tichý a vľúdny človek, ale aj skvelý finančník, ktorému sa od chvíle, čo vošiel za oceľové mreže Medzištátnej banky, až po okamih, keď si sadol do auta, nezrodila v hlave myšlienka, ktorá by sa nebola začínala a končila dolárom.

„Drahá moja, drahá moja,“ prihovoril sa jej krotko. „Ako sa to stalo?“

„Ja som bola na vine, otecko,“ ospravedlňovalo sa dievča. „Slovom, rozčúlila som sa a radšej som mala obchodníkovi pokojne vysvetliť, kto som, čo som.“

„Ale čo si vykonala?“ spýtal sa, a keď mu povedala, pozrel na ňu ohromený.

„Falošná bankovka!“ zopakoval neveriaco. „Ale, drahá moja, ako sa ti, prepánakráľa, dostala do rúk falošná bankovka?“

Zasmiala sa.

„Vo tvojej banke, otecko. Zastavila som sa tam cestou do mesta.“

„Ukáž mi ju.“

Seržant vytiahol bankovku, čo to všetko zavinila, a pán George Bertram si ju pozorne prezeral.

„Veru, je falošná,“ potvrdil. „Máš ešte peniaze?“

Otvorila kabelku a vytiahla tri-štyri bankovky.

„Sú pravé,“ povedal bankár, „lenže v banke je možno falošných veľa. Čudujem sa, že Dutton nič nezbadal. Môj pokladník,“ obrátil sa k Petrovi, „je v bankovníctve jeden z najšikovnejších úradníkov, priam sa mi nechce veriť, že si bankovku nevšimol. A naozaj si nemala peniaze, keď si šla z domu?“

Dievča váhalo.

„Tuším som mala. Pravdaže - jednu bankovku. Ale odkiaľ som ju vzala? Asi mi ju dakde vydali, nie?“

Zamyslene nachmúrila obočie.

„Teraz na tom neveľmi záleží, odkiaľ ste ju mali, slečna Bertramová,“ ozval sa Peter bodro, „ale ak by vám to zišlo na um, rád by som to vedel. Navštívim vás zajtra.“

Zasmiala sa. Pekne sa zasmiala, pripustil Peter.

„Nech sa páči,“ pozvala ho, „rada si vypočujem prednášku o demokratických právach do konca.“

„O demokratických…?“ zopakoval pán Bertram v pomykove.

„Ach, menšia debata s pánom… neviem, ako sa voláte.“

„Volám sa Peter Correlly. Ukážem vám aj vizitku,“ doložil Peter, „no bol by som rád, keby ste mi ju hneď vrátili - mám totiž iba šesť a musím s nimi vystačiť, chápete,“ vysvetľoval, keď pomaly kráčali k dverám. „Málokedy pri predstavovaní ukazujem inšie ako pekný odznačík, čo mi dali na policajnom riaditeľstve.“

„Ste náramný čudák,“ odvetila a podala mu ruku na rozlúčku.

Zaujal ju, ale aj dráždil, že ho nijako očividne neupútala. Pripadal jej zvláštny - lenivo zaťahoval slová, citoval z biblie o chudobných deťoch a napokon mal vzácnu vlastnosť, ktorú, hoci sama bola prchká, obdivovala: sebaovládanie. „A nezabudnite ma zajtra navštíviť,“ povedala cez otvorené okienko auta. „Napravíte mi názory a správanie.“

„Len názory treba,“ odvetil Peter na rozlúčku. Auto sa rozbehlo a Jana sa obrátila, pozrela zadným okienkom a nahnevala sa; nestál a nedíval sa za autom, ale sa pomaly vliekol nazad do obchodu.

„A vy, pán Rayburn,“ obrátil sa Peter na obchodníka, „ste vybŕdli z potvorsky horúcej kaše. Veď iba krátkozraký či načisto ťuknutý človek by hneď a zaraz nevidel, že dáma nie je z tých, čo platia falošnými.“

„Pán Correlly,“ ohlásil sa obchodník, „často mi platia falošnými peniazmi a tohto roku mám straty priam obrovské. Slečnu Bertramovú som nikdy predtým nevidel, hoci je mojou zákazníčkou.'

„Vravíte, že ste ju nikdy nevideli?“ namietol Peter.

„Pravda pravdúca, no dolu v meste mám kníhkupectvo pod menom Mendelsheim. Odkúpil som ho od Mendelsheimovho syna, keď starý zomrel. Tam nakupuje. Dúfam, že jej neprezradíte, že kníhkupectvo je moje, pán Correlly.“

Peter pokrútil hlavou.

„Posielam jej všetky novinky, nechá si, čo sa jej zapáči. Nebol by som to dopustil ani za tisíc dolárov - ba ani za desaťtisíc! Mal som tohto roku dosť trampôt. Či viete, že pred dvoma mesiacmi sa mi vlámali do toho kníhkupectva a znivočili mi prakticky všetky knihy?“

„Zdôverte sa so svojimi trampotami seržantovi,“ zatiahol Peter. „Koniec koncov, čo mi tu rozprávate, nevyzerá pravdivo. Ani jeden z vlamačov, čo som poznal, nemal chuť do čítania, kým ho neodsúdili. Až potom začal čítať slovo božie.“

„Naozaj je to pravda, pán Correlly,“ tvrdil obchodník. Nazdal som sa, že ste o tom počuli. V živote ste nevideli, čo mi tam postvárali! Knižky porozhadzované, police prázdne…“

„Pokladnica otvorená a celoživotné úspory v ťahu,“ doložil Peter.

„Práve že nie! Pokladnice sa ani nedotkli.“

Correlly sa zvrtol. Zaujímali ho najmä bizarné porušenia zákona.

„To značí, že zlodeji, čo sa vám vlámali do obchodu, aby kradli, sa správali ako hrdza a mole?“ spýtal sa Peter.   .

„Nemám tušenia, ako sa správajú mole.“ odpovedal popletený obchodník, „viem len. že mi narobili väčšiu škodu ako požiar, a z poisťovne mi nedali ani fuka.“

Peter vytiahol zápisník.

„Kedy sa to stalo?“

Obchodník zaraz odpovedal - na ten deň nezabudne.

„Dobre,“ poznamenal Peter, keď popísal dve stránky. „Rád by som ši skontroloval zoznam kníh týždeň pred vlámaním a týždeň po ňom,“

„Pravdaže, pán Correlly,“ odvetil obchodník.

„Zájdem do obchodu dnes o piatej,“ dodal Peter.

Na ulicu vyšiel veľmi zamyslený. Pol druha míle, čo ho delilo od Severnej nemocnice, prešiel dlhým krokom. Dozvedel sa uspokojivú novinu.

„Áno, pán Wilbur Smith sa už prebral, ani fraktúra na hlave nie je veľmi nebezpečná,“ informoval ho chirurg, čo ho operoval. „Chcete ísť k nemu? Hádam mu to neuškodí.“

Wilbur Smith ležal na privátnom oddelení. Hlava samý obväz, ale neporanené oko sa spokojne zaligotalo, keď zachytilo vytiahnutú postavu vo dverách.

„Hello,“ Zahundral, „prišiel si mi za svedka na testament?“

„Na mŕtvolu vyzeráš celkom zdravo,“ odpovedal Peter a pritiahol si stoličku k posteli. „Tak ťa teda dostali.“

„Hej!“ zavrčal Wilbur znechutene. „A ako ľahko! Čakali ma vo dvoch taxíkoch - nasadol som do prvého.“

„Urobiť také niečo cez deň v srdci New Yorku - priam nemožné,“ poznamenal Peter.

„Veru v srdci,“ odvetil pacient, „a poľahky. Nešli sme pustými ulicami, nehnali sme sa na perifériu, nič, čo by vzbudilo podozrenie, iba skracovali cestu. Zrazu sa auto skrútlo do garáže a dvere sa hneď zavreli. Vyskakujem von a vyťahujem revolver, a vtom výstrel. Viac si nepamätám.“

„Potom ťa vyložili na nezastavanom pozemku, čo najďalej od šialeného davu,“ pokračoval Peter. „Podľa všetkého sa nazdali, že si mŕtvy. Videl si dakomu do tváre?“

„Nie,“ odpovedal Wilbur určite. „Spomínam si len, že som bol v prázdnej garáži a že z druhého konca sa približoval ku mne akýsi chlap s benzínovou plechovicou v ruke - akiste aby upútal moju pozornosť. Rozmýšľal som, čo robiť, a vtom - bác! Peniaze vzali, čo?“

Peter prikývol.

„Ty si to prevzal?“

Peter znova prikývol.

„I ja som čo-to zistil,“ poznamenal, „a dosť zaujímavé.“

Porozprával mu o osvetárke, na ktorú sa tak z ničoho nič usmialo šťastie, o akom sa jej ani neprisnilo. Potom mu porozprával o Brucháčovi a Wilbur Smith ohŕňal poranené pery.

„Čudný prípad,“ podotkol, „čudnejší som ešte nemal. Priznaj sa úprimne, čo si o tom myslíš?“

Peter prešiel k dverám a zavrel ich.

„Nemôžem povedať, že mi je to celkom nové,“ odpovedal. „Mám na mysli kresbu Háda napečiatkovanú na bankovkách. Ide o istý kult diabla.“

„Kult diabla?“ začudoval sa Smith.

„Hej, kult diabla,“ odvetil Peter dôverne. „Na svete ich je na tucty - opravdivých vyznavačov diabla. Myslíš si, že som nenormálny, no môžem ti dokázať, že vravím pravdu. V procese s Camorrom odhalili taký kult v Taliansku. Podobný kult bol aj v severnom Anglicku - typická náboženská sekta bez akýchkoľvek nemravností, vedená v hlbokom náboženskom duchu. Zo šesť kultov bolo v Rusku, najmä v južnom Rusku, a každá mala kňazov a obrady.“

„No…“ začul Smith.

„Moment,“ nástojil Peter. „Chcem ti ešte uviesť spoločnú črtu všetkých týchto vyznavačov diabla: dávali do obehu obrázok svojho božstva. V severnom Anglicku posielali svoj znak natlačený na obálkach, pričom kresbičku zakrývala poštová známka. Uctievači diabla v južnom Rusku kresbičku vypaľovali na topánky - do podošiev - a pečiatkovať uctievané božstvo na papierové peniaze začali tuším tiež v Rusku.“

Wilbur mlčal.

„Akoby si si vymýšľal,“ prevravel napokon, „hoci viem, že nie. Odkiaľ si sa to dozvedel?“

„Nuž,“ zatiahol Peter Correlly, „človek sa učí celý život. A podvodníkov naháňam celý život. A keby som aj nie, kadečo sa dozvieš z náučných slovníkov pod heslom démonológia.“

„Teda sa domnievaš…“

„Teda sa domnievam, že kult diabla je aj v Amerike, ibaže sa vybíja celkom inakšie ako kulty, o ktorých som sa dočítal.“

„Vieš dačo o Alwinovi?“ Muž na posteli neopatrne obrátil hlavu a zaklipkal od bolesti.

„Naskrze nič. Vidí sa mi, že ho dostali.“

„Akiste ho zavraždili,“ podotkol Wilbur pochmúrne. „Peter, len čo sa mi tie mizerné rebrá dajú ako-tak do poriadku, zleziem z postele a pustím sa za gangstermi, čo uniesli Franka Alwina, a keby som chlapa, čo mu vpálil guľku, mal naháňať celý život, ver mi, neprestanem, kým ho nechytím.“

„Si divoch, krutý chlap,“ povzdychol si Peter. „Keby si radšej obrátil myšlienky na lepší a svetlejší život…“

„Prestaň!“ zavrčal Wilbur. „A príď zasa. Ešte sa mi žiada tých tajných informácií.“

„Koľko sa ti bude páčiť,“ odvetil Peter a zdvihol klobúk. „Popoludní idem k profesorovi Cavanovi.“

„Cavanovi? Kto je to, doparoma?“

Peter zúfalo roztiahol ruky.

„Z ľudí, ktorých na svete nepoznáš, by sa dal zostaviť obstojne veľký slovník. Chceš povedať, že nevieš, kto je Cavan?“

„Chcem povedať, že som o ňom nikdy nepočul,“ odpovedal rozčúlený Smith. „Ty si kedy o ňom počul?“

„Včera,“ odpovedal Peter bezočivo a vyšiel na chodbu,“

Herecky náruživo prestával v najlepšom.

Únoscovia odišli a Frank Alwin zaspal. Keď sa zobudil, hlava ho už nebolela, zato hladný bol ako vlk. Bolelo ho celé telo, aj hlava sa mu krútila, no cítil sa oveľa lepšie a mocnejší ako minulý večer.

Na stole stála veľká škatuľa keksov, hrubý kus syra a fľaša piva - chlapi sa teda vrátili, kým spal. Zriedkakedy mu tak chutilo.

Chlapík sa chvastal, že má kúpeľňu, a neklamal. Stála v nej aj veľká skriňa plná bielizne a uterákov. A studený kúpeľ bol akurát liekom, aký potreboval. Hoci ho prehľadali, hodinky mu nevzali. Šli a ukazovali dvanástu. Možno však bola polnoc, lebo do podzemnej miestností neprenikalo denné svetlo. Žiarovka stále svietila.

Skúmavo prezeral svoje väzenie a objavil čo-to zaujímavé. V kúpeľni dvierka do maličkej štvorcovej miestnosti, na prvý pohľad nepoužívanej a bez dverí, čo bol klamný dojem, lebo v izbičke zočil odťahovacie dvere, práve otvorené. „Miestnosť“ mala niečo vyše štvorcového metra a bola neosvetlená. Zarazilo ho, že dvere sú otvorené. Až potom zistil, že čo pokladal za komôrku, bola v skutočnosti veľká ventilačná šachta. Zvrchu prúdil čerstvý vzduch - pivnica sa dala obývať, len pokým boli dvierka otvorené.

Rozpamätal sa aj na prvý dojem, keď ho zniesli do pivnice dusný a stuchnutý vzduch; vyvetralo sa, len čo uvoľnili ventiláciu.

Ohmatával steny a o chvíľku našmátral v kúte oceľovú tyč umiestenú uhlopriečne od steny k stene. Hatal vyššie a našiel ďalšiu, o niečo vyššie zasa ďalšiu. Teda komôrka nebola iba ventilačnou šachtou, ale aj núdzovým východom. Pustil sa hore po rebríku, i keď so strachom, lebo sa mu prvá priečka trochu poddala pod nohami. Po dvadsiatej ôsmej priečke mu ruka siahla do prázdna. Namiesto priečky nahmatal kamennú plošinku a vyliezol na ňu. Bola trojuholníkového tvaru, ale taká nízka, že sa dalo na nej iba sedieť.

Habkal po stenách a našmátral drevené dvere, dosť veľké, aby sa dalo nimi preplaziť, ak by boli otvorené, no ako sa ukázalo, boli zavreté. Nahmatal kľúčovú dierku. Pudovo vycítil, že sa dá uniknúť iba tade a že každé úsilie uniknúť bez pomoci by bolo márne.

Po chvíli spustil nohy do tmy a zišiel do pivnice. Celkom zoslabol a pred druhým pokusom si hodinu poležal. Zvyčajne mával vo vrecku zväzok kľúčov, lenže únoscovia mu ich vzali. Dôkladne poprezeral pivnicu, no nenaďabil na nič, čo by sa ako-tak podobalo kľúču.

Druhýkrát vyšiel hore rebríkom neskoro popoludní, tentoraz s uvoľnenou priečkou; hodinu sa trápil, kým ta vykýval zo steny. Pustil sa do dverí. Robota zdĺhavá a bolestivá, no napokon sa podarila. Uvidel svetlo - matné, odrazené svetlo z otvoreného podstrešia. Bol medzi hradami, tam, kde sa spája šikmá strecha s povalou. Pozrel dolu podstreším a uvidel zeleň trávy.

Zrazu spozornel a napäl sluch. Začul hlasy - hlasy mužov, ktorí ho uniesli. Rýchlo zišiel dolu rebríkom a ľahol si na posteľ. Dvere sa otvorili a chlapi vošli. Jeden niesol koláč a druhý dve fľaše piva. Všetko položili na stôl. Aj teraz mali masky na tvári.

„Tak čo?“ ozval sa jeden a Frank v ňom spoznal Toma. „Ako sa máte?“

„Dobre,“ odvetil.

„Dúfam, že v tom zotrváte aj naďalej,“ poznamenal druhý nepríjemne. „Zajedzte si.“

Potisol koláč a pivo doprostred stola, hodil letmý pohľad na miestnosti a napokon spočinul zrakom na Alwinovi.

„Kúpeľňu ste teda našli,“ podotkol. „Upozorňujem vás…“ v hlase zaznel vážnejší a hrozivejší tón, „že ste na nebezpečnom mieste, a ak sa odtiaľto dostanete bez oznámenia in memoriam, môžete si gratulovať. Keby každý dostal, čo mu patrí, už by ste boli na druhom svete. A keby Rosie…“ keby si istý môj priateľ nebol zmyslel hlúposť…“

„Nerád vás prerušujem, no upozorňujem vás, že únos je veľmi závažný prečin,“ skočil mu do reči Frank.

„Nechajte si to,“ odbavil ho krátko. „Nemá to zmysel. Radšej rozmýšľajte o možnosti ďalšieho veľmi závážneho prečinu. Pozrite, pán Alwin,“ pokračoval chlap vážne, „Priatelíte sa so Smithom. Nemohli by ste ho presvedčiť, aby dal pokoj zlatému Hádovi? Ešte žije…“

„Čo máte na mysli?“ spýtal sa Frank. „Hádam ste sa neopovážili…“

„Ha! Pravdaže, opovážili!“ odvrkol chlap bezočivo. „Počúvajte! Už sme to takmer dokončili, a keby Ro… keby ktosi z gangu nebol vyviedol hlúposť, nikomu by sa vlas na hlave nebol skrivil. Smith priveľa vie a narobí nám veľké starosti, ak bude môcť. Čo keby ste mu napísali, že mu potom všetko vysvetlíte, že sa máte dobre, že ste šťastný a aby nám dal pokoj, kým sa nestretnete? Nie pre tie bankovky, verte mi - už ich nemá! Iba nechceme, aby do toho strkal nos ešte hlbšie. Tak, pán Alwin, ste rozumný chlap - napíšete mu?“

Frank pokrútil hlavou.

„Nie,“ odpovedal rozhodne. „Wilbur Smith sa postará o seba a postará sa i o vás. Ak ste šli za ním a nechali ho nažive, oľutujete!“

Chladné oči nad vreckovkou, čo chlapovi, maskovala tvár, skúmali Franka dlho a nezaujato.

„Dobre teda,“ odpovedal napokon. „Ešte som chladnokrvne nikoho nezabil, možno budete prvý.“

Bez slova sa zvrtol a podišiel k druhému kumpánovi - prezeral si truhlicu. Vymenili si pár slov, ale potichu takže Frank začul iba ,o deviatej, po seanse.'

Zjedol, čo mu priniesli - bol hladný. Počkal, kým zavládlo ticho, potom sa znova vyštveral po rebríku a pátral ďalej. Možno to bola cesta na slobodu, ale nenašiel ju. Skúšal strechu oceľovou tyčkou, čo si priniesol, no priečky medzi hradami boli železné a husto pri sebe, nebol by sa pomedzi ne prepchal. Jeden šindeľ sa mu podarilo uvoľniť, ale iba čo si uvedomil zbytočnú námahu.

Bola ešte jedna možnosť - štipka nádeje, rozhodol sa jej chopiť. Odpoludnia sa obracal ako ešte nikdy v živote. Keď o siedmej klesol na posteľ zmorený únavou, pulz mu bil v hlave ako šialený a boleli ho všetky kosti.

Najťažšie bolo nezaspať. Už v driemotách začul zaklopať. Započúval sa. Pred dverami aj na schodišti bolo ticho. Chvíľu váhal, potom sa vyzul, vydriapal sa rebríkom a preliezol vylomenými drevenými dverami. Ľahol si a pritisol ucho na hrubo omietnutú povalu miestnosti pod ním.

Váhal, či sa do nej spustiť, veď ak je niekto v miestnosti a spadne na zem čo len trochu omietky, hneď ho odhalia. Nakoniec ho zvedavosť premohla. Ceruzkou, čo našiel vo vrecku, sa dal vŕtať do poddajnej hmoty a vyťahovať z dierky kúsočky vakovky. Napokon sa mu podarilo vyhĺbiť dosť širokú štrbinu. Pritlačil oko k otvoru, no zazrel iba mozaikové čierno-biele dláždenie. Pozorne, aby nespadla ani omrvinka omietky, zväčšoval štrbinu. Z času na čas načúval - nijaký zvuk. Keď sa na dlažbe ozvali kroky, diera v omietke bola veľká ako dlaň.

Videl ňou znamenite. Interiér bol jednoduchý. Od jedného konca, zakrytého dlhým zamatovým závesom, až po druhý, kde na mramorovom podstavci stálo čosi zahalené bielou látkou, sa tiahli dva rady korintských stĺpov, podľa všetkého zo sadry.

Vtom sa belasý záves rozdvojil a vošli dvaja ľudia. Od hlavy po päty boli v dlhých hnedých róbach, tváre a hlavy zahalené v mníšskych kapucniach. Celé ich správanie prezrádzalo úžasnú a hlbokú úctu. Ruky zopnuté, hlavy sklonené. Kráčali pomaly a zastali krok-dva pred podstavcom. Prvý, oveľa vyšší ako druhý, klesol na kolená, druhý pristúpil k podstavcu a obradne zdvihol látku.

Frankom myklo. Len čo nižší človek zdvihol látku z oltára zalialo odhalenú sochu oslnivé svetlo. Nie, nebolo pochýb. Sediaca vystretá postava s trojzubcom v ruke bol zlatý Hádés!

Ako očarený pozoroval Frank mužov, čo v hlbokom pohrúžení stáli pred modlou, a napäto počúval tajuplný rituál. Nepoznával hlas hovoriaceho muža. Nepatril ani jednému z chlapovi čo ho zavliekli do pivnice, v tom si bol istý. Hlas bol sýty, chvel sa citom, takmer extázou.

„Ó. Hádés, veľký bože podsvetia! Ó, druh Persefonin! Dar bohatstva! Spočiň zrakom na služobníkoch svojich! Ó, mocný Pluto, koho dobrodením dosiahol človek pred tebou v pokore sklonený lesk veľkého bohatstva, vyslyš ho! A buď mu žičlivý, lebo túži deliť sa s bohatstvom svojím s chudobnými, aby tvoje meno znova nastolené bolo. Ó, Pluto, hrozný pán pekla, daj služobníkovi svojmu počuť slovo tvoje pochvalné!“

Vyšší muž zdvihol hlavu a zadíval sa na modlu. Frank ho videl od chrbta, ale aj keby sa bol naňho díval odpredu, sotva by mu videl tvár, lebo jediné svetlo v čudnom chráme, dve elektrické sviečky na bokoch oltára, sa odrážalo v žiari svetiel ukrytých v oltári.

Chvíľu bolo ticho a potom sa ozval hlas. Hlas ďaleký dutý a neprirodzený, vychádzajúci asi z modly na podstavci.

„Tvoje dary tešia môj zrak, ó, verný služobník! Dáš mojím vyvoleným, čo miluješ najväčšmi, a bude ti dobre a tvoje meno bude zapísané v Knihe Hádovej zlatými literami a budeš sedieť so mnou ako boh.“

Vysoký muž sa hodil na kolená tvárou na zem a nehýbal sa hodnú chvíľu. Napokon vstal a s nižším spoločníkom sa pobral stĺporadím chrámovou loďou k závesu, za ktorým obaja zmizli.

Frankovi sa zrýchlil dych. Keď sa nečujne pretláčal drevenými dverami a liezol dolu rebríkom, pot mu cícerkom tiekol po neoholenej tvári. Času mal dosť, a tak, keď sa otvorili dvere a ozval sa známy hlas, dýchal už normálne a tváril sa, že spí.

Nevošli muži, čo sa zúčastnili na čudnej ceremónii -to by odprisahal. Ani sa nepohol pod dekou. Jeden podišiel k nemu po prstoch. Frank vynaložil všetky sily, aby sa nepohol. Nepochyboval, že v prípade potreby by sa s ním zločinci dlho nemaznali. Zovrel železnú tyčku - priniesol si ju do postele, aby sa mohol brániť, ak bude treba - no chlapíci boli s prehliadkou spokojní.

„Dlho si nechodil, Tom,“ ozval sa jeden a druhý kumpán odpovedal šeptom. Frankovi sa zazdalo, že počul spomenúť elektrónku.

O chvíľu začul vrzgot a šomranie. Usúdil, že odnášajú truhlicu. Dvere sa zavreli a kľúč sa skrútol v zámke - nič neriskovali. Ďalšími dverami vyniesli debnu von a postavili ju pod kolonádu malého utešeného antického gréckeho chrámu, čo stál uprostred záhrady porastenej húštinou. Nikde ani stopy po dome či onom ľudskom príbytku. Jeden z kumpánov si strhol vreckovku a poutieral si spotenú tvár.

„Čo s tým chlapom v pivnici?“

Ukázal palcom k dverám, ktorými sa vchádzalo z kolonády do krypty.

„Nemáme z neho nič. Aj Rosie pristal, vraj je dosť nebezpečný.“

Pozreli mlčky na seba.

„Nevedel by som chladnokrvne zabiť človeka,“ ozval sa prvý po chvíli, „iba ak by som mu vrazil jednu a chlap by sa bránil, potom by to šlo.“

Druhý prikývol.

„Poďme,“ povedal prvý a pobral sa k dverám. „Vynesieme aj druhú debnu a potom zídeme dolu a dáme mu to vypiť.“

Horko-ťažko dovliekli aj druhú debnu pod kolonádu a postavili ju k prvej. Oddychovali dobrých desať minút. Noc bola tichá a nebo samá hviezda. Hmlisté tiene stromov a príšerná tôňa chrámu možno aj dodávali surovej úlohe, čo mali vykonať, nezvyčajnú hrôzu - akosi sa im nechcelo pohnúť.

„Budúcu dávku určil Rosie na Philadelphskú stanicu,“ prehovoril prvý, akoby chcel nadviazať rozhovor, a druhý Zahundral.

O chvíľku chlap zvaný Tom Vstal a vytiahol čosi z vrecka - matne sa to zaligotalo v mesačnom svite.

„Poďme,“ zavrčal.

Zišli dolu schodmi, otvorili dvere a spoločne vošli do krypty. Tom sa pobral rovno k posteli a položil ruku na deku.

„No tak,“ vyštekol, „von z postele…“

Odhodil deku a uvidel iba hŕbu papierov a kníh. Chlap menom Sam zahrešil..

„Ušiel,“ vyhŕkol a vybehol hore schodmi.

Debna pod kolonádou bola prázdna.

V ten deň mal Peter Correlly veľa roboty. Oveľa viac, ako očakával. Trochu preháňal, keď Smithovi povedal, že o profesorovi Cavanovi počul prvý raz včera. Deň predtým ho profesor Cavan prvý raz zaujal - to mal na mysli. Každý poznal mladého muža so strapatou pavučinovou bradou, dlhými šedivými vlasmi, veľkými okuliarmi v oceľovom rámiku a - čo býva medzi profesormi najväčšou výstrednosťou - príjemným saldom v banke.

Ak bol na svete človek, ktorý vedel, kto je Hádés, a mohol objasniť záhadu, čo ich trápila, tak to bol Octavius Cavan.

Keď pred tromi rokmi, pred naším príbehom, došiel malý muž zo Starého sveta, pritúlila ho aj spoločnosť, aj učené kruhy. Poverovacími listinami mu boli vzdelanie, výrečnosť a pekný majetok. Ponúkli mu katedru na troch univerzitách, no všade odmietol - zdvorilo, výrečne a pevne.

Býval v drahom apartmáne na Riverside Drive so sluhom a lokajom a svojím bohatstvom vyvracal názor, že profesia učenca neprináša zisk. Ešte aj Petra Correllyho - a naňho zapôsobilo máločo - prekvapilo, keď mu na zaklopanie otvoril dvere pôsobivý anglický sluha - chlapisko, ale zdvorilý.

Malý profesor sedel za veľkým dubovým stolom pokrytým papiermi, knihami, otvorenými aj zatvorenými. Keď sluha uviedol Petra do pracovne, starý pán práve písal hlboko sklonený nad stolom. Zdvihol hlavu, vystrel sa, vzal Petrovu navštívenku, dvakrát si ju prečítal krátkozrakými očami, potom si zložil okuliare a s úsmevom sa naklonil dopredu.

„Sadnite si, sadnite si, pán Correlly,“ privítal návštevu. „James, stoličku pánovi. Vypijete si čaj?“

„Nie, ďakujem,“ odpovedal Peter, „tak utrácať som sa nenaučil.“

„Aká škoda!“ pokrútil profesor hlavou. „Aká veľká, veľká škoda! Čaj je najznamenitejší stimul na svete. Dobre, James, môžete odísť.“

Keď sa dvere zavreli, ešte raz pozrel na navštívenku.

„Podľa všetkého,“ prehovoril Cavan, „ste sa prišli poradiť o gréckej mytológii. Totiž…“ zdvihol hlavu a žartovne sa usmial, „totiž, presnejšie o zlatom Hádovi.“

Peter, hoci znamenitý herec, nevedel zakryť prekvapenie. Zlatý Hádés sa nespomenul nikde, len v úrade. Profesora potešilo, keď zočil údiv v návštevníkovej tvári.

„Ale, ale, pán Correlly. Nie som jasnovidec, iba veľmi usilovne čítam noviny. Spomínajú to vo včerajšom Evening Heralde,“ pokračoval profesor. „Asi dostali do redakcie list…“

„Spomínam si,“ poznamenal Peter, „pravdaže, má ho pán Smith.“

„Tak je,“ doložil profesor, „podľa novín. Tak, ako by som vám pomohol, pán Correlly?“

„Nemienim sa vás vypytovať; kto bol Hádés či Pluto, lebo som mal potešenie získať na univerzite pochybné vzdelanie a medzi fragmentmi vedomostí, čo som si zo spomenutej ustanovizne odniesol, sú aj povrchné znalosti z antickej mytológie.“

Starý pán naklonil hlavu.

„Tak aj vyvodzujem,“ podotkol profesor.

Peter sa ho nespytoval, ako to vyvodil, a pokračoval.

„Nazdávam sa, pán profesor, že poznáte staré kulty, ktoré pretrvali do nášho storočia, alebo v ňom ožili.“

Profesor prikývol.

„Prirodzene, mám solídne poznatky o kultoch, ktoré pretrvali,“ odpovedal, „a je naozaj zvláštne, koľko ich pretrvalo so svojimi vernými, aj s kňazmi, aj s obradmi, až dodnes: Napríklad v Nórsku,“ pokračoval profesor, „stále jestvujú uctievači Trolla - je to diabol, ktorý zakotvil v škandinávskych legendách. V Rusku je ešte veľa ľudí, ktorí tajne praktizujú ríty Babe Jage - ďalšej mytologickej bytosti, totožnej, nazdávam sa, s gréckym božstvom Kronom. Aj v Anglicku, aj v Amerike je dosť nepríjemných ľudí s nepríjemným predchádzajúcim životom, ktorí uctievajú to či ono božstvo z gréckej mytológie.“

„Čo pod slovom ,uctievajú' máte presne na mysli?“ spýtal sa Peter.

„Že ich uctievajú tak hlboko, ako Parsi uctieva slnko.“

„A pripisujú im nadprirodzené vlastnosti?“ spýtal sa neveriaci Peter.

„Pravdaže,“ odvetil profesor. „Vezmite napríklad vášho Háda. Vyznavačov Háda je niekoľko skupín. Ktohovie, prečo ich zo všetkých bohov najväčšmi fascinuje Pluto - čo je jeho latinské meno.“

„A sú takí ľudia aj tu v Amerike, v štáte New York?“

„Určite,“ odvetil profesor so zábleskom v očiach. „Podaktorí vedomí uctievači, podaktorí nevedomí. Nezabúdajte, že Pluto je bohom hojnosti,“ zachichotal sa.

„Dovoľte mi spýtať sa vás, pán profesor, bez obalu, otvorene,“ pokračoval Peter. „V New Yorku poznáte veľa význačných ľudí - uctieva z nich niekto Háda? Skôr ako mi odpoviete,“ doložil Peter rýchlo, „dovoľujem si poznamenať, že zatiaľ ma ich mená nezaujímajú.“

„Rád by som vám odpovedal, keby som vedel,“ odvetil profesor, „no našťastie sa nezapodievam štúdiom excentrických kultov. Viem len, že jestvujú - dopočul som sa o nich náhodou. Pravda, kde sa veriaci zhromažďujú, vedia iba nebesá!“

Strmo vstal a podal návštevníkovi ruku.

„Do videnia, pán Correlly!“ rozlúčil sa a už aj odprevádzal Petra, hoci sa ešte vôbec nezberal preč.

Na večeri bol s Flintom v šéfovej obľúbenej reštaurácii.

„Dúfal som, že Cavana nakriatnete, aby nám pomohol,“ podotkol šéf. „Celé popoludnie som sa zhováral s prokurátorom, prišiel sa povypytovať na Háda. Veľmi sa znepokojuje. Cavan by nám veľmi pomohol, lebo ako mi povedal prokurátor, patrí k najbystrejším, najmúdrejším a najvšestrannejším ľuďom, s akými sa kedy poznal.“

„Nebolo kedy vyrukovať s návrhom,“ odvetil Peter. „Sotva som sa dostal za príjemný úvod, už ma vystrčil za dvere.“

„Škoda,“ ľutoval šéf.

„Ktovie,“ pokračoval Peter, „akoby sa dal nahovoriť, aby nám pomohol. Peňazí má ako maku a pravdepodobne mi povedal všetko, čo vie.“

„Zistili ste, kto dal peniaze rekvizitárovi z divadla?“

„Objasnil som dve veci: aj rekvizitár, aj Brucháč vraveli pravdu. Lepič vylepoval plagáty nového filmu, filmu o peniazoch. V reklamnom oddelení mu povedali, aby plagát oblepil bankovkami, teda obrázkami bankoviek, lenže chlapík ich zabudol v reklamnom oddelení. Jeho syn, malý chlapec, mu doniesol obed - ako sa boli dohovorili - a povedal, že mu cestou akýsi neznámy chlap vopchal čosi do tašky, ktorú niesol na chrbte. Pozreli do tašky a zistili, že to čosi bol druhý zväzok bankoviek. Lepič sa nazdal, že na obliepanie. Časť tisícdolároviek nalepil a ostatné doniesol domov, že budú ako podarená imitácia rekvizitárovi - ustavične ich od neho drankal.“

„Teda aj Brucháč vravel pravdu?“

„Stopercentnú,“ potvrdil Peter. „Keď som ho naháňal, strčil peniaze do tašky lepičovmu chlapcovi. Totiž…“ zmĺkol a uprel zrak na vchod.

Preplnenou reštauráciou pomaly kráčalo dievča a v jej pätách roztržitý pán Bertram.

Peter však videl iba dievča. Vo večerných šatách ho svojou pokojnou krásou oslňovala. Obrátila hlavu a uvidela ho. Uklonila sa a Peter skočil na rovné nohy. Potom povedala čosi otcovi a George Bertram sa tiež obrátil a neurčito uklonil.

„Sadnite si, Peter, každý sa na vás díva.“

Len vtedy si uvedomil, že ešte stojí.

„To je Bertram a jeho dcéra? Počul som, že ste tú dnešnú nepríjemnosť v obchode zahladili.“

No Peter pozoroval vchod. Veľmi sa mu žiadalo dozvedieť, hoci ani nevedel prečo, kto ešte bude večerať s Bertramovcami. Zbadal Williho Boysa. Náramne sa ponáhľal, červený ako rak - čo je na svete, nikde neprišiel načas. Zazrel i ženu, ktorú nepoznal, no šéf ju poznal: akási verejná pracovníčka.

„Páni moji! Pozrite, kto prišiel!“ zvolal vtom Peter obdivne.

Posledný prišiel profesor Cavan - postavička v plnom lesku. Vykračoval si reštauráciou vediac, že na ňom spočívajú všetky pohľady. Bol na to hrdý.

„Ktovie, či by nám pomohol, keby vedel,“ prevravel Peter sám sebe, ale nahlas.

„Spýtajte sa ho,“ navrhol Flint.

„Veď to aj urobím,“ odvetil Peter.

Flint pri jedle vysedúval dlho, Peter naopak - nepočkal ani na múčnik, tak nevedel obsedieť. Aj teraz sa ospravedlnil šéfovi, vzal si klobúk zo šatne a vyšiel na ulicu.

Frank Alwin zmizol práve z tejto reštaurácie, zišlo. mu na um. O takomto čase by bol únos vylúčený. Na chodníkoch sa ponevieralo plno ľudí, obďaleč stál policajt s rukami za chrbtom, pozorujúc dopravný ruch s vlastníckym výrazom na tvári. Neďaleko vchodu pri chodníku stál rolls a pri kapote v rozhovore so šoférom povedomý muž - Peter v ňom spoznal profesorovho lokaja. Na otázku, čí je to rolls, mu vrátnik odvetil, že profesorov. Zvedavosť ho pohnala bližšie. Aj lokaj ho spoznal a dotkol sa klobúka.

„Dobrý večer, pane,“ pozdravil. „Však ste pán čo bol u nás na návšteve? Pán profesor večeria.“

„Viem,“ odvetil Peter. „Utešené auto.“ - „Áno,“ súhlasil lokaj, „rolls, najlepšie zahraničné auto v New Yorku. Mali by ste nahovoriť profesora, aby sa vám dal v ňom povoziť. Ide náramne hladko.“

Peter sa zasmial. -

„Ako by som ho mohol o to požiadať, keď som sa s ním zhováral iba raz? Ale auto je naozaj utešené.“

„Vnútrajšok stál celý majetok,“ popýšil sa lokaj.

Otvoril dvierka na limuzíne a sadol si na sedadlo.

„Nefunguje svetlo, profesor odtrhol drôt dáždnikom a zistili sme to až na ulici. Nože opáčte tie mäkučké sedadlá…“

Peter, už s nohou na schodíku, sa zvrtol - z prítmia vyšiel neistým krokom neznámy muž.

„Hej, Correlly,“ začal hrmotne, „chlapče drahý, ako sa máš?“

Chlap bol zrejme opitý. Priezviskom ho oslovoval iba Flint, pochytila ho zvedavosť, kto si to dovoľuje.

„Ako sa máš drahý starý Smith?“ spýtal sa chlap zachrípnutým hlasom, pokĺzol sa a bol by spadol, nech ho detektív nezachytí oboma rukami. Neznámemu kľucla hlava Petrovi na plece.

„No tak, ožran!“ napomenul ho Peter prísne. „Predsa nebudeš spať na policajtovi!“

„Ako sa má starý Smith?“ zašomral opilec malátne a hlas mu zanikol v ospanlivom bľabote, no Peter začul a rozumel, čo mu povedal.

Chvíľu stáli a lokaj pozoroval scénu dosť pobavený. Vtom si ich všimol policajt a prešiel k nim cez ulicu.

„Berte ho!“ prikázal Peter policajtovi. „Pomôžem vám ho odviesť až za roh.“

„Toľko kriku kvôli opilcovi,“ podotkol profesorov lokaj sklamane. Očakával oveľa vzrušujúcejší koniec dobrodružstva.

Aj opilec…

„Peter,“ pošepol pred chvíľkou detektívovi do ucha, „keby ste boli vošli do auta, bola by vás rozbolela hlava - som Alwin.“

Peter zaviedol opilca za roh, prepustil policajta a zavolal taxík. Postrčil ho dnu a vošiel za ním.

„Tak, pán Alwin,“ obrátil sa k nemu, keď sa pohli, „hádam mi poviete, načo to všetko?“

Frank Alwin sa oprel o sedadlo a takmer hystericky sa rozosmial.

„Mrzí ma, že som vám plakal na pleci,“ odpovedal, „no bol som v zajatí takmer dvadsaťštyri hodín, a keď nie som opitý, tak prinajmenšom umieram hladom.“

Peter si uvedomil, že by bolo nevhodné ukazovať sa na verejnosti, a tak zaviezol vyhladnutého herca pred svoj byt a doniesol z blízkej reštaurácie dostatok jedla, aby ho nasýtil. Frank, rozvalený na Petrovej posteli, podal detektívovi vyjedený podnos a spokojne si odfúkol.

„Teraz mi porozprávajte, čo viete,“ ozval sa Peter Correlly a potom pol hodiny neskočil Frankovi do reči, iba počúval úžasný príbeh.

„Ako výmysel,“ podotkol napokon. „Keby mi to rozprával dakto iný, neuveril by som. Videli ste im tváre?“

Frank pokrútil hlavou.

„Teda by ste ich nepoznali?“

„Nie, no keď som sa škriabal cez múr, jeden z nich ma chcel stiahnuť za nohy, nuž som ho udrel tou tyčkou - iba ak podľa toho. Len-len som ho netrafil po hlave. Asi som mu rozdrúzgal palec - počul som ho to povedať.“

Zvláštne sa zahľadel na Petra.

„Tak von s tým,“ pobádal ho Peter, „určite máte, čo ste mi ešte nepovedali. Čo ste mali na mysli, keď ste povedali, že by ma rozbolela hlava, keby som bol vošiel do Cavanovho auta?“

Neoholený muž na posteli zavrel oči.

„Dobrú noc,“ zašomral a v okamihu zaspal.

Keď sa zjavil Peter, nabitý novinkami, Flint bol už po večeri a zavolal na čašníka.

„Chlapa nie a nie zobudiť,“ oznámil Peter znechutene. „A teraz ma, šéf, dobre počúvajte, porozprávam vám jedinú rozprávku, ktorej som v živote uveril.“

Rozprával, čo sa dozvedel, doplňujúc príbeh svojimi komentármi, a Flint počúval zarazený.

„Skutočne ako vo filme. A nesnívalo sa mu to?“

Peter zavrtel hlavou.

„Alwin nie je taký, je inakší ako druhý herci. A potom, cez vojnu slúžil dva či tri roky na Ministerstve spravodlivosti.

„Na to som zabudol,“ poznamenal Flint. „Pamätám sa, že ho tam veľmi chválili. Nuž, traja ako vy, Alwin a Smith na stope by mali vypátrať zlatého Háda. Vaša spoločnosť sa už navečerala.“

„Nie moja,“ namietal Peter, no aj tak sa obrátil. Zo zadnej miestnosti vyšiel profesor Cavan a bankár Bertram.

Profesor mal znamenitú náladu, George Bertram bol zádumčivý, čo akiste vyplývalo z jeho povahy.

„Kde je dievča?“ spýtal sa Flint.

Tú istú otázku si položil aj Peter. Spoločnosť čakala pri hlavnom vchode hodnú chvíľu, kým sa ukázala slečna Bertramová. Peter si tichučko odkašlal.

„Pozrime!“ zašomral sám sebe.

Ak Jana neplakala, tak sa v ženách vôbec nevyznám, pomyslel si Peter. Oči červené, chôdza pomalá, istá ľahostajnosť, to všetko svedčilo o zármutku. Spoločnosť vyšla na ulicu vedno. Peter sa ani neospravedlnil a hneď sa pobral do zadnej miestnosti k hlavnému.

„Čo bolo, Luigi?“ spýtal sa ho.

„S mladou dámou?“ usmial sa nízky Talian. „Akási ľúbostná záležitosť. Poškriepila sa s otcom - iba trochu. Potom odišla a nevrátila sa. Nestalo sa takmer nič,“ doložil Luigi filozoficky, „zákusok sa šéfovi neveľmi vydaril.“

Viac sa Peter nedozvedel. Keď sa vrátil, Flint už odišiel. Spomenul si, že na druhý deň má ísť na návštevu k Jane Bertramovej - určite ta pôjde.

Ak sa dievča rozplače pri večeri, najmä citovo založené, ktoré ž prejavilo výbušnú povahu, niet sa čo čudovať, ba ani čo ľutovať, iba ak by ste k tomu dievčaťu náhodou mali akomak iný vzťah než k ostatným dievčatám. Ako napríklad Peter, hoci sa ho to nedotklo, ako by sa dotklo iných, lebo nebol ani citlivý, ani zápalistý.

Povedať, že sa Peter na prvý pohľad zamiloval do Jany Bertramovej, by sotva zodpovedalo skutočnosti. Pravda, keď zazrel dievča, s ktorým sa zhováral iba raz v živote, aj to za okolností, aké nevzbudzujú vášnivý obdiv, skočil na rovné nohy, a kým sa potom zhováral s Flintom, druhou polovicou mozgu bol pri nej, lenže to nebola láska, iba nezvyčajný záujem. Petra ani netrápilo, že bola spoločensky trochu viac, že jéj otec bol veľký boháč a ona jemu preto neprístupná. Vlastne ju ani nepokladal za niečo viac, ani otcovo bohatstvo za pozoruhodnejší jav než akúkoľvek inú výstrednosť - napríklad keby jeho slabosťou boli žlté vesty či kaviár.

Bertramovci mali tri domy: jeden v New York City - v tom bývali málokedy - jeden na Long Islande a vidiecke panstvo v New Jersey. Peter na druhý deň zamieril práve do toho posledného. Dozvedel sa, že rodina sídli tam.

Bertramova rodina nebola veľká: on a jeho dcéra A ešte treba doložiť, že ich domácnosť pozostávala z dvoch domácností, keďže dcéra, hoci mala otca rada a výborne s ním vychádzala, bývala v apartmáne v jednom krídle budovy a otec sám v druhom.

Kým auto bzučalo hore dlhou cestičkou tienenou stromami, Peter rozmýšľal, usilujúc sa oživiť spomienky na nepríjemnú udalosť v obchode. Rád by sa bol dozvedel, prečo plakala, no pochyboval, že sa mu podarí zaviesť reč aj na to.

Navštívenku mu vzala komorná.

„Slečna Bertramovávás už čaká, pane,“ povedalo dievča. „Mám vás zaviesť do salónu. Nech sa páči tadeto.“

Peter šiel za ňou trochu prekvapený. „Prišiel k vám akýsi džentlmen, slečna,“ oznámila slúžka. Jana Bertramová podišla bližšie, a keď zočila Petra, zarazene zastala. Na tvári sa jej zjavila taká miešanina prekvapenia, úžasu, ba i strachu, že si Peter dovolil úsmev.

„Asi ste ma neočakávali,“ podotkol. „Ja… ja…“ jachtalo zmätené dievča. „Nie, čakala som… Prišli ste po bližšie informácie?“ spýtala sa zrazu. Teraz sa znepokojil Peter. Dievča zbledlo ako smrť. A keď si náhle sadlo na najbližšiu stoličku, Petra sa zmocnil strach.

„Pozvala som vás, pravda? Ľutujem, že som taká hlupaňa, ale od rána ma strašne bolí hlava. Nech sa páči sadnúť si.“ Peter si pritiahol stoličku a sadol si. V hlase jej zaznel nečakane nepriateľský tón a z tváre sa stala celkom bezvýrazná maska. Držala sa na uzde vedome a zámerne. Detektív ani netušil, čo zamýšľa. Rozhodol sa pozhovárať sa s ňou čo najstručnejšie, no nebol by Petrom Correllym, keby to nebol urobil svojsky - otvorene. „Čohosi sa náramne bojíte, slečna Bertramová,“ začal. „Vôbec nie,“ odvetila chladne a trochu sa vystrela. „Čoho by som sa mala báť? Azda že ma zatknete?“ „Čohosi sa bojíte,“ zopakoval Peter pomaly, „veľmi sa bojíte.“ Našpúlil ústa a vážne sa na ňu zahľadel. Chvíľu sa mu vzdorovito dívala do očí, napokon však sklopila zrak.

„Vlastne, pán Correlly, nechápem, prečo by ste sa mali trápiť pre niečo, čo sa vás netýka. Som veľmi rada, že ste prišli, prirodzene, veď som vás pozvala, no trochu som v pomykove, že ste taký… taký…“ zaváhala a potom doložila, „… taký indiskrétny.“

„Ešte som nepoznal nikoho, kto by sa bál väčšmi ako vy,“ odpovedal Peter „a dal by som pravú ruku, keby som vám pomohol zbaviť sa strachu, toho panického strachu, čo vás teraz gniavi.“

Prenikavo pozrela naňho vyplašenými očami. Čelo sa jej zatiahlo chmúrou a líc sa jej prvý raz dotkla červeň.

„Dali by ste pravú ruku, aby ste mi pomohli?“' vyjachtala. „Aké absurdné!“

Lenže to ,aké absurdné!' zaznelo váhavo. Zazdal o sa mu, že v hlase začul prosbu.

„Prirodzene, nič ma netrápi. Ako by ste mi mohli pomôcť?“

Pozrela oknom.

„O chvíľu mi príde návšteva,“ obrátila sa k Petrovi. „Dúfam, že ma nebudete pokladať za zlú hostiteľku, ak rozhovor skončíme.“

Vstal a podišiel k nej.

„Slečna Bertramová,“ povedal pokojne, „prišiel som len preto, aby som obnovil našu známosť za príjemnejších okolností a možno vám aj položil niekoľko otázok. Nepoznám vás - zhováral som sa s vami dokopy päť minút - a nemám právo, dokonca ani právo priateľa, zasahovať do vašich súkromných záležitostí. Nemám právomoc vypočúvať vás či nástojiť, aby ste sa mi zdôverili, no chcel by som podotknúť, že niet ťažkostí, z ktorých by som vám nechcel či nevedel pomôcť.“

Rýchlo vstala a prešla popri ňom k oknu.

„Už choďte, prosím vás,“ prevravela tichým, rozochveným hlasom. „Ste… ste láskavý, lenže, nanešťastie, nemôžete mi pomôcť. Zbohom!“

Peter zaváhal, potom zdvihol klobúk a pobral sa k dverám. Už mal ruku na kľučke, keď naňho zavolala. Vystrela ruku a Peter sa poponáhľal chytiť ju do svojej.

„Do videnia! Možno sa na vás aj obrátim, keď budem naozaj v ťažkom položení…“ zmĺkla a pokrčila plecami. „A čo z toho?“ zvolala prudko. „Moje trápenie nie je nič - nič! A okrem toho, čo na tom záleží, pán Correlly?“ 

Na Petra sa prenieslo trochu z jej napätia.

„Záleží na tom? Skôr či neskôr sa budem musieť vydať a chlap ako chlap - mužov poznáte dobre, pán Correlly. takže to viete.“ Peter prikývol.

„Teda sa budete vydávať? Už chápem. Pokladali by ste za bezočivosť, keby som sa spýtal, kto bude tým šťastlivcom?“

Pozrela naňho a ohrnula pery.

„Vyvolenec bohov,“ odvetila trpko.

Petrovi sa zatajil dych.

„Zlatého Háda?“ povedal a Janu myklo, akoby ju bol udrel. Znova sa jej červeň stratila z tváre. „Panebože!“ zašepkala. „Viete to?“

Bez slova vybehla popri ňom z miestnosti. O chvíľku počul dakde buchnúť dvere. Pobral sa preč. Auto prebehlo dolu cestičkou popri chodcovi - šiel hore a bol to profesorov sluha.

Dobrý bože! pomyslel si Peter a zrazu ho pochytila hrôza. Za toho starého profesorského zákrpka sa nevydá!

Rozdrúzgal som mu palec, prebleslo mu mysľou a Peter sa nadvihol, že prikáže šoférovi zastať, no hneď si znova sadol.

Hoci popri profesorovom sluhovi priam preleteli, stačil si všimnúť ruku v obväze.

V privátnej izbe Severnej nemocnice sedeli traja muži a vymieňali si poznatky.

„Pozri, Frank,“ prevravel Wilbur Smith a pokrútil hlavou v obväze, „budeme ťa musieť dakde ukryť.“

Frank Alwin sa zasmial.

„Nesmej sa,“ vystríhal ho Wilbur Smith vážne. „Len preto si ešte nažive, že gang nejde za tebou. Vieš priveľa. Pravdepodobne sa nazdávajú, že vieš viac, ako vieš.“ Obrátil sa k druhému spoločníkovi. „Tak čo. Peter, bol si sa pozrieť na tie Mendelsheimove knižky?“

Peter prikývol.

„Prípad sa vyjasňuje,“ odpovedal, „ibaže jednému nerozumiem: čím hlbšie do toho vnikám, tým väčšmi je do toho zapletená Jana Bertramová. Pamätáte si ešte vraždu v Higginsovom činžiaku, kde zastrelili manželku toho kartára Lasta?“

Prikývli.

„Pamätáte, čo povedal Laste? Že manželka našla bankovky v knižke, čo si odpoludnia kúpila v Mendelsheimovom kníhkupectve, a v noci sa do kníhkupectva vlámali. Pani Lastová bola náruživá čitateľka a tu knižku kúpila lacno. Na obale bola poliata atramentom. Veď aj preto si vedúci tú kúpu zapamätal, a tak mi pomohol vypátrať, kde ju poliali atramentom. Už som vám spomínal, čo mi povedal obchodník Rayburn - že Jane Bertramovej posiela najnovšie romány a ona si z nich vyberie a ostatné pošle nazad? Aj knižka, čo si kúpila Lastová. bola jedna z takých. Nepochybujem, že tisícdolárové bankovky boli ukryté práve v tej knižke. Ak iste ich bolo viac. ako povedala manželovi. Dobre vedela, že by ich prehral do posledného centa.“

„Čo tým chceš povedať?“ spýtal sa Wilbur Smith. „Že peniaze dala do knižky Jana Bertramová a knihu potom vrátila do obchodu?“

„Nič nenaznačujem,'“ odvetil Peter. „Iba uvádzam fakty.“

Trochu sa zlostil, čo nerobieval a čo všímavý Wilbur, pochopiteľne, zaregistroval.

„Viem len, že obe udalosti sa odohrali za dvadsaťštyri hodín - vrátenie knihy, vlámanie do kníhkupectva a ani nie o dvanásť hodín nato zavraždenie Lastovej.“

„Treba zistiť,“ pokračoval Wilbur Smith po chvíli, „po prvé kde je ten chrám, a po druhé kto je ten chlap Rosie.“

„To druhé sa už pokúšam zistiť,“ skočil mu do reči Alwin. „Keď som bol cez vojnu vo Washingtone, stretal som sa s istým Lazárom Mantonom. Aj pri tom krstnom mene bol kapitánom či hlavným policajným inšpektorom - neviem, ako ich tam volajú - v Scotland Yarde. Poslal som mu telegram, vidí sa mi, že ten Rosie je Angličan.“

„A, prirodzene,“ doložil Wilbur Smith, „treba pozorovať Philadelphskú stanicu. Čo Alwin začul, keď sa krčil v debne pod kolonádou, má akiste skrytý význam. Pôjdeš sa ta pozrieť, Peter?“

Peter prikývol.

„Pozorovať Philadelphiu by bol tvrdý oriešok,“ podotkol, „aj celým oddielom, nieto ešte s dvoma chlapmi, čo mám k dispozícii.“

„Kde si ich umiestil?“ spýtal sa Smith.

„V čakárňach,“ odpovedal Peter. „Nájsť zlatého Háda na Philadelphskej stanici sa dá asi tak presne, ako ho vypátrať vo veľkom New Yorku. Venujem tomu zo dve hodiny popoludní, keď je tam najrušnejšie, ale čo budeme hľadať? Alwin nám nepomôže, lebo im do tváre nevidel, a keďže nevieme, čo budú robiť, ba ani čo si my máme počať, nemáme bohvieaké nádeje.“

A predsa na najdôležitejšiu stopu natrafili práve na železničnej stanici Philadelphia. Na druhý deň popoludní ta zašiel sám Peter. Sedel zhrbený na lavičke a pozoroval nepretržitý prúd ľudí valiaci sa z podlubia. Zvyčajne ho takýto prúd ľudí zaujímal väčšmi než čokoľvek iné. Registroval ich - čulých, unavených, starých, ženy aj deti. Podaktorí šli pomaly, iní sa strašne ponáhľali. Podaktoré ženy šli s balíkmi, druhé bez balíkov. Popoludní býva stanica Philadelphia mikrokozmom veľkomesta.

Na muža stredných rokov s niekoľkými balíčkami pod pazuchou ho upozornil šiesty zmysel. Unavene prešiel k prázdnej lavičke, hodil sa na ňu a balíčky uložil vedľa seba. Peter si ho všimol mimovoľne a opäť sa zahľadel na schody. Po chvíli znova preniesol zrak na človeka stredných rokov - dakto už pri ňom sedel. No posedel si iba chvíľku, potom vstal a lenivým krokom sa pobral preč. Peter ho videl už len od chrbta, ibaže chrbta veľmi povedomého, hoci ho v tej chvíli nespoznal. Chlapík s balíčkami pozrel na hodinky, potom sa beznádejne poobzeral a váhavo vstal.

Peter ho stále pozoroval. Muž s balíčkami zamieril k jednému z mnohých vchodov na perón. Peter ho pozoroval ľahostajne, neuvedomujúc si prečo, takže ho z apatie neprebralo, ani keď chlapíkovi zastalo cestu pri vchode na perón akési dievča. Chvíľu sa zhovárali, no podľa toho, ako sa k nej správal, ju nepoznal.

O chvíľu zamierili k prázdnej lavičke. Muž zložil balíčky, dal sa ich rátať a dievča hľadelo naňho. Napokon chlapík vzal jeden z balíčkov a s úsmevom jej ho podal. Peter v tom ešte nevidel nič zvláštne.

„Nakupoval a omylom vzal aj cudzí balíček,“ pomyslel si detektív. „Dievča má šťastie, že ho našlo.“

Rozlúčili sa. Muž zdvihol klobúk a vyšiel na perón. Dievča sa zvrtlo a rýchlym krokom sa pobralo hore schodmi. Už bola v polovici schodišťa, keď sa Peter rozhodol, že ju bude sledovať. Ani nevedel prečo, akiste zasa šiesty zmysel. Stratila sa mu, ale na Šiestej Avenue ju znova objavil - ponáhľala sa, neobzerajúc sa naľavo, ani napravo. Zaváhal, či má ísť ďalej za ňou, a či sa vrátiť. Vtom z cesty zabočilo k chodníku rovno pred ňu auto. Otvorila dvierka, nasadla a auto sa rozbehlo.

Až vtedy ho pochytilo tušenie. Petrove šprintérske kvality boli príslovečné - auto neprešlo ani desať metrov, keď skočil na stúpadlo.

„Prepáčte, že vyrušujem,“ ospravedlňoval sa chladne, „no…“

Zrazu stratil reč. Bola to Jana Bertramová.

Na lone mala balíček - obal z neho strhla, len čo si sadla do auta - a pod rukami jej ležal hrubý zväzok bankoviek. Peter bez slova otvoril dvierka na rollse a sadol si. Vzal bankovky z poddajných rúk a obrátil ich. Zatrblietala sa pečiatka zlatého Háda.

Mlčali. Peter akoby stratil reč. Dievča sedelo s rukami v lone a uprene hľadelo na šoférov zátylok. Pohla sa až na rušnej križovatke v strede mesta, keď ich zastavil dopravný strážnik, a povedala do dorozumievacej trubice šoférovi, kade ďalej. Auto zmenilo smer a rozbehlo sa Piatou Avenue. Po chvíli zaklopala šoférovi na okno. Vopchala peniaze do hlbokých vreciek na dvierkach - zrejme ju už nezaujímalo, čo sa s nimi stane.

„Prejdime sa po parku,“ navrhla. Šli mlčky.

Peter nevedel, ako začať, aj ona mlčala ako ryba.

„Pán Correlly,“ prevravela napokon, „čo viete?“

„O zlatom Hádovi?“ spýtal sa. „Dosť, slečna Bertramová, no dúfam, že sa od vás ešte čo-to dozviem.“

Zaťala pery, akoby sa bála, že nechtiac vyzradí svoje prebolestné tajomstvo.

„Nemôžem vám povedať nič,“ odpovedala. „Čo by som aj mala? Peniaze sú moje - nie je prečinom nosiť pri sebe peniaze. Ani v New Yorku.“

„Je prečinom nosiť peniaze s takou pečiatkou,“ namietol Peter stroho. „Je prečinom spolčovať sa so znakom, ktorý je spojený s krutou vraždou.“

Pozrela naňho zdesene.

„S vraždou?“ vyjachtala. „Ach, nie s vraždou!“

„S vraždou, ba ešte s horším,“ potvrdil Peter. „Je za vraždou v Higginsovom činžiaku, je za únosom Franka Alwina…“

„Nechápem,“ odvetila zmätená. „Vedela som že je to nerozum. Viem, že to nie je správne, ale žeby vražda?“

Bolo priam bolestivé pozorovať ju takú vzrušenú. Stála tam s nevýslovným smútkom v očiach a so zopätými rukami v záchvate zúfalstva. Dotkol sa jej lakťa. Cúvla.

„Slečna Bertramová,“ privravel sa jej, „prečo si nedáte povedať? Ešte som nikomu na svete nechcel tak pomôcť ako vám. Obraciam sa na vás, ako by som bol váš brat - neveríte?“

Zavrtela hlavou.

„Nemôžete… nemôžete mi pomôcť!“ takmer sa rozplakala. „Nie mne, nie mne treba pomôcť!“

„Teda komu?“ spýtal sa.

„Nemôžem povedať,“ odvetila. „Rada by som, ale nemôžem. Hrozné, hrozné!“

Chytil ju za lakeť a viedol na pustejšie chodníčky, ďalej od zvedavých očí.

„Povedzte, ako dlho viete o zlatom Hádovi?“

„Dva dni.“

Detektív prikývol.

„Od toho večera?“

Vrhla naňho rýchly pohľad.

„Odpovedzte, prosím. Od toho večera?“

„Vtedy som ešte nevedela, iba tušila, no zakrátko som sa presvedčila.“

„Keď ste sa dozvedeli, že sa budete vydávať?“ zaváhal, kým sa spýtal.

Prikývla, no tak, akoby sobáš zatískalo do pozadia čosi vážnejšie.

„Musím sa vrátiť,“ vyhŕkla. „Prosím vás, nechoďte so mnou. Pozorujú nás.“

Podala mu ruku a už sa obracala, keď ešte doložila:

„Ak by som vás potrebovala, pán Correlly, zatelefonujem vám. Číslo mám- na vašej navštívenke,“ usmiala sa. „Pamätáte sa, povedali ste mi, aby som vám ju vrátila.“

Odišla a Peter sa pobral za ňou lenivým krokom. Keď vyšiel na Piatu Avenue, ešte zazrel miznúť rollsa. Zamieril do úradu. Na stole ho čakal list, no Petrovi sa nechcelo otvoriť ho. Sadol si na stoličku, vyložil nohy na stôl a rozmýšľal a rozmýšľal, a čím dlhšie rozmýšľal, tým bol vo väčšom pomykove, kým si napokon neuvedomil, že sa vzďaľuje od praxe a vymýšľa teórie. Pritom teórie nenávidel.

Vystrel ruku, zdvihol list a otvoril ho. Stručné oznámenie od Alwina. Keby bol poznal Alwinovo písmo, bol by list otvoril skôr.

„Drahý Correlly, práve som dostal telefonickú odpoveď na môj telegram. Čo poviete na to?

Váš Frank Alwin“

Roztvoril telegram a čítal:

„Jediný Rosie, ktorého poznáme, je John Cavanagh, zvyčajne zvaný Rosie Cavanagh. Prepustili ho z Portlandu pred štyrmi rokmi, kde si odpykal desať rokov za podvod, ktorý uskutočnil prostredníctvom špiritistického média. Je to vzdelaný človek, asi šesťdesiatpäťročný, maličký, má encyklopedické vedomosti o gréckej mytológii. Pravdepodobne je v Španielsku, zisťujem.“

Peter pozrel na povalu, potom znova na telegram a na tvári mu pomaly svitol úsmev.

12

Profesor Cavan čistil apoštolské lyžice. Pod vyhrnutými rukávmi na bielej košeli bolo vidno chudé ruky a na páse bielu zásterku. Recitoval piskľavým hlasom reč slepého Oidipa. Driečny anglický sluha sedel na kraji stola a poťahoval si z veľkej cigary. Lokaj bafkal za stolom zo smradľavej fajky a usilovne opravoval gumovú pečiatku.

„Rosie,“ povedal sluha, „ak hneď a zaraz neprestaneš ziapať, pohladím ťa po gebuli.“

„Nech si len spieva,“ zastal sa ho lokaj, „nech si aj tancuje, nech stvára, čo chce, len nech nerozpráva.“

Profesor sa usmial.

„Boli by ste, chlapci, v kaši, keby som nevedel rozprávať,“ ohradil sa. „Pochybujem, že by sa v tomto mizernom meste našiel niekto, kto by mal lepší štýl ako ja.“

„Veď sa tebou aj pýšia!“ zavrčal sluha cez cigaru. „Rosie, namýšľaš si o sebe aj o tom svojom rečníctve priveľa. Keby si bol taký mudrák, ako sa nazdávaš, nebol by si sa presvedčil, ako vyzerá anglický žalár zvnútra.“

„Keby som sa nebol presvedčil, ako vyzerá anglický žalár zvnútra,“ odvetil Cavan, alias Cavanagh, „nebol by som sa spoznal s tebou, chlapče. Keby sme neboli sedávali na jednej lavici a neboli šili poštové vrecká na počesť a slávu jeho veličenstva anglického kráľa, bol by si vykrádal trezory pre sto libier a z troch vlámaní by ťa pri dvoch prichytili.“

„Celkom možné,“ odpovedal sluha bezstarostne. „A čo by bol robil Sam?“

Sam za stolom zdvihol hlavu.

„Bol by som falšoval a predával starých majstrov,“ odpovedal. „Dá sa tak na živobytie zarábať pekne a pokojne. Bodaj by som sa bol pridŕžal len toho.“

„Nadávate na kadečo. Koľkokrát som vám povedal, že veľké peniaze žiadajú veľké riziko?“

„No nie také riziko, akému nás vystavuje Tommy,“ odpovedal Sam a zachvel sa. „Na tú Lastovú nikdy nezabudnem.“

Sluha sa zachmúril.

„Sama si bola na vine. Ak mi strhne vreckovku, bola by ma poznala. Čo povieš, Rosie?“

Profesor sa kriticky zahľadel na ligotavú lyžicu.

„Nuž,“ začal opatrne, „som starý pán a z toho, čo sa stane, si nerobím veľa. Zomrieť v elektrickom kresle - novinka, vedecká metóda, odpravia ťa na druhý svet celkom bezbolestne, ako som sa dozvedel - či si odsedieť doživotne v americkej väznici, čert ako diabol. No ak už mám povedať,“ ospravedlňoval sa Tomovi, „konal si nerozvážne.“

„Ty si bol všetkému na vine,“ zúrivo mu skočil do reči sluha. „Ty si predsa poradil tomu chumajovi bankárovi, aby peniaze ukryl, že si ich bohovia vezmú a rozdajú chudobným, či nie?“

Rosie prikývol.

„Nakázal som mu ich položiť do dcérinej knižky,“ zaprotestoval. „Či som ja vedel, že tá vráti knižky do obchodu? Mali ste sa na ne vykašľať, čakalo nás viac.“

„Všetci sme to, ako sa patrí, pomotali,“ skľúčene podotkol chlapík za stolom. „Nie Rosie vymyslel, aby sa peniaze vystrelili z luku, ale ty, Tom!“

„Vymyslel som, aby si bol tam a vzal ich,“ odsekol Tom tvrdo.

„Bol by som tam býval, keby som bol vedel, kam spadnú,“ odvetil Sam a znova sa dal pokojne do roboty, „a hneď som sa pustil za chlapom, keď sa dal do behu.“

Profesor sa zachichotal.

„Výborný vtip,“ podotkol, „skvelý! Za chlapom, čo kšeftuje s bankovkami. Pokarhania hodné!“

Zložil lyžicu a pozrel na sluhu, vykrútiac krk ako sliepka.

„Vieš, že som sa len-len nezaplietol do veľmi vážnej nepríjemnosti? Zistil som to iba pred pár dňami.“

„Do akej?“ spýtal sa sluha a potlačil zívnutie.

„Slečna Bertramová ma požiadala, či by som jej nerozmenil tisícdolárovku, a ja som jej vydal…“

„Falošné peniaze!“ vykríkol Tom ostro. „Hádam len nie, blázon starý?“

„Čírou náhodou, milý chlapče,“ odvetil profesor zľahka a znova sa pustil do lyžíc. „Vysvetlil som jej to celkom uspokojivo.“

Chlap za stolom vstal.

„Chlapci milí, ešte sa musíte naučiť,“ začal, „čo ste už mali dávno mať v mozgovej kôre: kedy skončiť a zdúchnuť. Poznal som pár znamenitých chlapíkov, ktorých zdrapili za to, že sa ulakomili na čosi, čo za to nestálo.“

Tom Scatwell sa naňho zadíval zúženými očami.

„Ešte nemám, čo chcem,“ odpovedal pokojne, „a pokým to mať nebudem, necúvnem. Peniaze máme - hej. Stáli nás čertovsky veľa, ale oplatilo sa investovať! Pustili sme tisíce, financovali sme Rosiho a zaopatrili sme mu spoločenské postavenie - auto nás prišlo na päťtisíc a nábytok do apartmánu nás stál dvanásť - ale to sem nepatrí. Peniaze teda máme, no je tu čosi väčšie. Starý pán znervóznel, pravda, Rosie?“

Profesor prikývol.

„Povedal by som, že je skeptický,“ odvetil smutne. „Znepokojuje sa a trápi. Včera večer sa ma spýtal, Či sa bohovia nezaujímajú o nič iné, iba o peniaze. A to nie je dobre.“

,.Raz otvorí ústa a všetko vytrúbi,“ poznamenal Tom Scatwell, „a to bude koniec, drahý môj, nám všetkým. Ak si nemienime sadnúť na elektrické kreslo, treba mu zavrieť chlebáreň. Len sa tak nedívaj,“ dodal, „všetci sme v tom.“

„Drahý Tom,“ odvetil profesor. „Ak máš na mysli tú krutú vraždu, tak ja v tom nie som. Mojím princípom a metódam sa násilie prieči. Môžeš sa presvedčiť, že ani pri jednom jedinom zárobku som ani v najmenšom neznepokojil predstaviteľa zákona, že som sa pri svojich podvodoch nikoho ani prstom nedotkol. Som podvodník,“ dodal skromne, „to uznávam. Ťažím peniaze z okultných vied, veď techniku mám v malíčku. Keď som sa pred dvoma rokmi zhováral s Georgeom Bertramom o starých bohoch, o tom, ako by mohli vplývať na moderný svet, vôbec som netušil, že nás čaká taký zdroj príjmov.“

„Je blázon?“ spýtal sa chlap za stolom a profesor si pohladil strapatú bradu.

„Nie,“ odpovedal, „iba možno naňho vplývať, keď nie je zaujatý prácou v banke.“

Tom Scatwell sa tichučko zasmial.

„Je blázon, kto vymýšľa systémy v Monte Carlo?“ spýtal sa. „Sú blázni, čo veria v predtuchy? Sú blázni, čo si nesadnú za stôl, ak by tam mali sedieť trinásti, alebo čo by si za svet nestali pod rebrík, alebo čo sa prekrižujú, keď zazrú strakatého koňa? Možno je to aj istá nenormálnosť. Nie, blázon nie, iba má slabú stránku. Väčšine mužov sú slabou stránkou ženy. Pozrite na tie stovky vzdelaných, elegantných, slušne rozprávajúcich obchodníkov, ktorí deň čo deň prichádzajú do New Yorku, debatujú o náboženstve a umení a kadečom inom tak rozumne ako Rosie, a potom sa pozhovárajte so ženami, čo boli s nimi, a vypočujte si. čo o nich povedia. A pomyslite si, že sú väčší blázni ako Bertram. Poznám v meste istého chlapíka - ak by bolo viac času, tak by mi za to, čo viem, poriadne zaplatil - istého váženého polmilionára, ktorý má ženu a rodinku, načisto poblázneného do manikérky s plochými nohami a tvárou, čo by zastavila hodiny.“

Ozval sa cengáč. Chlapík za stolom si natiahol sako s medenými gombíkmi a vyšiel. Vrátil sa o chvíľu.

„Domovník doviedol sklenára,“ oznámil a Rossie si naponáhlo odväzoval zásterku. „Neplaš sa - dajakého Talianika.“

„Kto vlastne porozbíjal tie okná, Rosie?“ spýtal sa Scatwell.

Očividne bol pánom v dome.

„Chalani!“ odvetil Rosie stručne. „Tri za jedno odpoludnie - hanba! A pritom sa tvrdí, že najlepšia polícia na svete je v New Yorku.“

„Veľký fagan, keď dohodil na tretie poschodie,“ zavrčal Scatwell. „Asi strieľali prakmi, potvory.“

„Nezvyčajná príhoda,“ vysvetľoval Rosie. „Sedel som za stolom a čítal už tretí raz tú utešenú Gibbonovu knižku - mal by si si ju prečítať, Tom, čistý štýl, vety bezchybné - a vtom tresk! Okno rozbité! Skočím na rovné nohy…“

„Len stručnejšie, prosím ťa!“ zavrčal Tom, „vieme, že si neskočil na hlavu. Videl si tých faganov?“

„Nie,“ odvetil Rosie urazený.

Scatwell sa zošmykol zo stola a prešiel do veľkého salónu. Okolo rozbitého okna sa obracal štíhly, počerný muž so strapatými čiernymi vlasmi a bradou, ktorej sa nedotkla britva prinajmenšom týždeň.

Scatwella nevynieslo hocičo z rovnováhy, no vtedy úžasom vyvalil oči, tak náramne sa ponášal sklenár na muža, ktorého pokladal za svojho najnebezpečnejšieho nepriateľa.

„Vitaj, Talian!“ prevravel napokon. „Koľko ti to potrvá?“

Sklenár sa usmial a pokrútil hlavou. Pošmátral vo vrecku, vytiahol ušpinenú, umastenú kartičku a podal ju Scatwellovi. Bolo na nej: „Neviem po anglicky.“

„Talian, čo?“ spýtal sa Scatwell po taliansky. Štyri dlhé roky sa skrýval v Neapole a nestrácal čas.

„Áno, signor,“ odpovedal sklenár. „V Spojených štátoch som iba mesiac. Prišiel som k bratovi rovno zo Strezzy, má tu dobrú robotu. Výborný pocit počuť rodnú reč. Brat rozpráva iba po americky a jeho kamaráti rovnako.“

„Chcel by si si zarobiť veľa peňazí?“ spýtal sa Scatwell.

Čo mu zišlo na um, bolo priam kolosálne.

„Áno, signor, rád by som si zarobil veľa peňazí a potom sa vrátil domov do Strezzy,“ odpovedal počerný chlapík. „Manželku som si nedoviedol a sľúbil som jej, že sa do troch rokov vrátim. Za peniaze sa pustím do hocičoho, signor, ak to bude poctivá robota. Viete, pochádzam z veľmi počestnej rodiny.“

„Toho sa neboj,“ upokojoval ho Scatwell. „Rád by som vyviedol psinu istému kamarátovi a možno by si mi pomohol.“

Nechal sklenára pracovať a rýchlo sa vrátil do kuchyne k obom kumpánom. Zatvoril dvere.

„Videl si toho Taliana? Dobre si si ho všimol?“ vyhŕkol dychtivo.

Sama prekvapilo toľké vzrušenie.

„Hej, videl som ho.“

„A nič si nezbadal?“

Tom váhal.

„Nič zvláštne. Choď sa naňho pozrieť, Rosie.“

Profesor len tak v zásterke vyšiel z kuchyne a o chvíľu sa vrátil.

„No?“

„Nuž.“ odpovedal Rosie, „nič zvláštne som na ňom nezbadal. Naozaj nie, milý môj priateľ.“

„Tak sa choď pozrieť ešte raz, slepáň.“ poradil mu Scatwell. „Veď ten chlap je takmer Correllyho dvojník!“

„Correllyho? Domnievaš sa. že je to Correlly?“ spýtal sa poplašený Rosie. „Možno je to aj on.“

„Nebuď hlupák! Povedal som iba, že sa Correllymu podobá.“

„A tak čo?“ spýtal sa Sam.

„Bude nám na osoh, najmä mne,“ odpovedal Scatwell. „Veď ak ho nakriatneme, aby sa dal ostrihať a vyparádil sa, aj na policajnom riaditeľstve si ho pomýlia s Correllym!“

Samuel Featherstone položil na stôl gumovú pečiatku a zašiel do profesorovej pracovne pozrieť na uškŕňajúceho sa Taliana. Keď sa vrátil, pochválil Scatwella za plán.

„Neodprisahal by som, že sa ten chlap podobá Correllymu, lebo som Correllyho nevidel celkom zblízka. Ibaže,“ pozrel Scatwellovi rovno do očí, „o čo ide?“

„Hej, to je to,“ skočil mu do reči profesor, „chceme vedieť, o čo ide, Tom. Neradi by sme znova riskovať. Tohto čudného biznisu mám už po krk. Čím skôr zmizneme, tým lepšie, ako vraví Sam.“

„Zmiznite, ak chcete,“ odpovedal Scatwell, „no nezmiznite, kým ešte jedno neskončíme. Vravím vám, taký kšeft sme ešte nemali, a už je napoly v suchu.“

„Budú trampoty s dievčaťom,“ poznamenal profesor. „Neviem, či poslúchne tých… tých… bohov.“

„Poslúchne otca,“ odpovedal Scatwell, „a keď nahovoríme toho Taliana, všetko je v suchu. Dajme tomu, že sa dozvie, že sa jej otec zaplietol so zlatým Hádom a že ho môžeme zamočiť ako spolupáchateľa na vražde. Ako, myslíte, že nám zapchá ústa, čo?“

„A ako zasiahne Correlly?“ spýtal sa lokaj.

„Všetko sa dozviete,“ odpovedal Tom neurčito. „Záleží na tom, či sa ten Talian podvolí, a keď hej, či budete stáť pri mne!“

„Načo sa, doparoma, také dačo spytovať!“ zavrčal Featherstone. „Musíme stáť pri tebe! Chod sa s ním pozhovárať.“

Sklenár prejavil pochybnosti, ba podozrenie.

„Možno je to žart, signor, ale za takýto žart by som sa u nás dostal do rúk karabinierom. Také žarty sa mi nepáčia. Ameriku nepoznám, no viem, že vaši policajti by sa veľmi nahnevali.“

„Nič nezákonné od teba nežiadame, chumaj,“ zavrčal Scatwell. „Iba sa obliecť do elegantných šiat a sem-tam sa prejsť, aby ťa videli. Ak sa ti dakto prihovorí, neodpovedaj. A dostaneš za to tisíc dolárov.“

Chlap len krútil hlavou.

„Vôbec sa mi to nepáči. Hádam by bolo lepšie pohľadať si dakoho, kto vie po americky,“ namietal.

Pri tisícpäťsto dolároch váhal a pri dvoch tisíckach pristal. Rýchlo pochopil, o čo ide, keď mu Scatwell rozpovedal podrobnosti. Počúval, rozumne sa spytoval, iba o tom, aby býval pod jednou strechou s nimi, ani počuť.

„Veľmi dobre chápem, signor,“ odpovedal, „že sa nemôžem vrátiť k bratovi, lebo by sa znepokojil a boli by reči. Hádam keby ste mi dakde pohľadali izbičku, kde by som spával. Tu nezostanem. Ani by to nebolo múdre. Možno by ma videli, keď by som odchádzal, a potom by žart nebol žartom.“

„Má pravdu,“ podotkol Rosie, „úplnú pravdu. Mohol by bývať v izbičke, čo sme prenajali Samovi, keď bol drožkárom Wilburovi Smithovi.“

Giuseppa Gattiho - tak sa sklenár volal - zaviedli do izbičky, profesor pohľadal v starých novinách Petrovu fotografiu, vlastnoručne odmeral Gattiho a doniesol šaty. Giuseppe nástojil, že sa dá ostrihať iba u svojho holiča, krajana, ktorému mohol dôverovať. Keď sa večer o desiatej ozvalo zaklopanie, Featherstone len-len neodpadol, keď otvoril dvere.

„Ale toto!“ vyjachtal. „Pán Correlly!“

Lenže prichodiaci odpovedal po taliansky a užasnutý Featherstone zaviedol hosťa do Scatwellovej izby.

„Nože sa naňho pozrite,“ povedal. „Rosie, kto k nám prišiel?“

Scatwell skočil na nohy s rozžiarenými očami.

„Vedel som, že mám pravdu,“ preriekol. „Prosí vás, naletela by polícia, ba i sám Smith! Nože sa trochu zhrb, Giuseppe, tak. Nakloň plecia takto…“ ukázal, ako treba, „a keď kráčaš, šúchaj trochu nohami.“

Dve hodiny ho nacvičovali a učili spôsobom a manieram Petra Correllyho. Napokon bol Scatwell celkom spokojný.

„A čo, ak sa mi dakto prihovorí?“ spýtal sa Talian. „Čo potom?“

„Nikto sa ti neprihovorí,“ uspokojoval ho Scatwell. „A keď áno, tak čuš! Onedlho ťa zavediem k istej mladej dáme, a tam na všetko, čo sa ťa spýtam, povieš ,Yes'.“

„Yes,“ odpovedal Talian.

„Ešte trochu praxe,“ doložil natešený Scatwell, „a polovica Bertramovho majetku mi spadne do vrecka.“

Peter Correlly sa stretol s Janou Bertramovou a s profesorom na druhý deň popoludní. Bola taká ako pri prvom stretnutí - veselá a dráždivá. Po mukách, čo ju gniavili deň predtým, ani stopy a Peter bol prekvapený.

„Ako sa máte, pán Correlly? Dopoludnia som vás videla na Broadwayi, no vy ste si ma vôbec nevšimli.“

„Na Broadwayi?“ čudoval sa Peter. „Dopoludnia som nebol na Broadwayi. Od včera večera som nevytiahol päty z úradu.“

Všimol si, že si ho profesor prezerá s nezvyčajným záujmom.

„Čo je, pán profesor?“

Peter sa usmial a siahol si rukou na bradu okrášlenú prúžkom leukoplastu. „Ráno som sa porezal - krváca?“

„Nie, nie, pán… už som vám zabudol meno. Nie, nie, pán Correlly. Iba som hľadel na vás, ale rozmýšľal som o inom, o celkom inom.“

Peter sa usmial a obrátil sa k dievčaťu.

„Nepochybne ste veľmi zamestnaný, pán Correlly,“ ozvala sa Jana, „no dúfam, že nie priveľmi - nie preťažený,“ v slovách bolo čosi významné - takmer apel.

Peter pokrútil hlavou.

„Nie natoľko, aby som nemal kedy venovať sa priateľom,“ odpovedal. „Možno si pamätáte…“

„Pamätám,“ vyhŕkla. Nazdala sa, že jej chce pripomenúť číslo telefónu, no mýlila sa.

Už sa nebolo o čom zhovárať a Petrovi sa videlo, že sa Jana ani nechce zhovárať. Akoby úloha, čo hrala pred profesorom, bola na ňu priťažká. Stretnutie jej] však dodalo sily, dodalo jej odvahy, akú práve potrebovala.

Rozlúčili sa s Petrom a zamierili k portálu Medzištátnej banky, kde Jana zastala.

„Idem k otcovi,“ obrátila sa k spoločníkovi. „Dúfam, pán profesor, že sa pridáte na moju stranu. Predsa neveríte… inteligentný človek ako vy predsa nemôže veriť čomusi takému odpornému!“

Človiečik bezmocne rozhodil rukami.

„Verím len tomu, čo je pravdivé, drahá moja slečna,“ odvetil. „Jestvujú tajomstvá obyčajnému ľudskému oku skryté, vidia ich iba obdarovaní.“

„Bohovia?“ nadštrkla sucho.

„Bohovia,“ odvetil slávnostne.

Stisla pery.

„To znamená, že mi nepomôžete vyliečiť otca z tých halucinácií?“

„Keby to boli halucinácie, prečo nie,“ odpovedal profesor. „No, drahá moja slečna, to nie sú halucinácie. Vášmu drahému oteckovi sa dostalo osobitnej milosti, ubezpečujem vás. Veď,“ pokračoval slávnostne a rozvážne, „veď som na vlastné uši počul prihovárať sa Plutona.- áno, prihovárať sa zreteľne a zrozumiteľne - vášmu otcovi.“

Pozrela mu neveriacky rovno do očí, ale profesor ani okom nemihol.

„Naozaj nežartujete? Naozaj ste počuli hovoriť modlu - sochu?“

Naklonil hlavu.

„Kde sa Pluto naučil po anglicky?“ spýtala sa.

„Bohovia vedia všetky reči,“ odvetil profesor pokojne.

Mykla plecom, zvrtla sa a profesor sa pobral ďalej s úsmevom, ktorý sa mu nestratil z tváre, kým nedošiel domov.

Mal čo rozprávať. Scatwell s uspokojením počúval, keď mu opisoval stretnutie s Correllym.

„Treba si dávať pozor, chlapci,“ vytiahol profesor fajku z vrecka a pripálil si. „Ak Correllyho prichytí nedôvera a dvojník sa bude ukazovať pričasto, začne sa vyšetrovanie a Taliana nám zavrú. Kde je teraz?“

„Už v byte,“ odpovedal Scatwell. „Vyšiel von na hodinku.“

„Ešte jedno vám chcem povedať,“ rozpamätal sa profesor. „Correlly sa porezal pri ľavom kútiku a má tam prúžok leukoplastu. Ak sa stretneš s Tommym, nech na to dozrie. A ešte jedno: oblečený je pridobre. Correlly vyzerá skôr na trampa. Musíme byť opatrní. Elegantný Correlly vzbudí pozornosť.“

Scatwell prikývol.

„Sam, zájdi k Giuseppovi a povedz mu, aby vychádzal iba večer. A nech si prilepí na ľavé líce trochu leukoplastu. Ukáž Samovi, kde, Rosie.“

Rosie ukázal Samovi, kde a aký leukoplast mal Correlly prilepený.

Sam odišiel s odkazom k signorovi Giuseppovi Gattimu namrzený a s výrazom nevýslovnej nudy na tvári.

Hoci sa dievča premáhalo z celej sily, nervy jej bezmála vypovedali. Popoludnie sa vlieklo mučivo pomaly. Márne sa usilovala skrátiť si čas čítaním. Napokon začula otcovo auto a jeho ľahký krok v hale. Pobrala sa hore do jeho izby.

Ako začať? Čo povedať? Nakoľko je zapletený do tej hroznej záležitosti? Vyskúšala zo desať úvodov, no všetky zavrhla. George Bertram jej bol dobrým otcom. V jeho neurčitej nežnosti bolo všetko, čo má byť v otcovi, a Jana ho vrúcne milovala. Bol boháčom a mohol si dovoliť všelijaké pochabosti, ale túto si dovoliť nemôže. Nie je nenormálny? Pri tej myšlienke zažmurkala očami. Veď sú aj iní, s podobnými čudnými predstavami, a sú normálni.

Zacengala. Otvoril jej Jenkins, otcov anglický sluha, ktorý bol u nich dvadsať rokov.

„Zatvorte dvere, Jenkins. Chcela by som sa vás niečo spýtať o oteckovi.“

„Áno, slečna,“ odpovedal sluha.

„Viete, že na otecka som sa vás nikdy nevypytovala, čo bolo aj správne. Lenže, Jenkins, stalo sa čosi vážne a potrebujem vašu pomoc. Čo je skryté vo vnútornom parku?“

Sluha pokrútil hlavou.

„Ľutujem, slečna, to vám nepoviem, lebo neviem. Do vnútorného parku zo služobníctva nevkročil nikto. Keď pán Bertram pred desiatimi rokmi kúpil toto panstvo - rok predtým, čo som sem prišiel - vnútorný park bol časťou celého majetku a mohli sme ta chodiť. Sám som tam bol zo desaťkrát: Ibaže pred dvoma rokmi, keď sme sa vrátili z Floridy - boli sme tam na zimu - vyrástol v parku múr, a tak vznikol vnútorný park. Vy ste vtedy študovali na vysokej škole.“

Dievča prikývlo.

„Pán Bertram dal do múru urobiť dvere a odvtedy nikto z nás do parku nevkročil. Tuším tam dal postaviť besiedku alebo také niečo, slečna,“ pokračoval sluha, „no ja som ju nevidel, ani nikto iný - aspoň, pokiaľ viem.“

„Otecko vám zakázal chodiť do vnútorného parku?“

Sluha prikývol.

„Áno, slečna, pohrozil nám, že nás prepustí, hoci pán Bertram je taký dobrý pán, že by bolo stačilo iba povedať a všetci by ho aj tak poslúchli.“

„Ani zo záhradníkov ta nechodí nikto?“

Sluha pokrútil hlavou.

„Nie slečna, asi je tam na sto päťdesiatich jutrách samá džungľa.“

Sadla si a oprela si bradu o ruku.

„A čo na to služobníctvo?“

„Nuž, slečna,“ odvetil Jenkins neochotne, „vravia kadečo. Podaktorí, že pán Bertram má…“ zmĺkol ešte vo väčšom pomykove a dievča sa zasmialo.

„Že má ešte jednu domácnosť?“ opýtalo sa. „Nič nezvyčajné, akurát, že to nezodpovedá otcovej povahe.“

Dozvedela sa veľmi málo, zväčša len to, čo už vedela. Odišla sa prezliecť na večeru. Bez spoločnosti večeriavali zriedka. Zvyčajne pozvali profesora a niekoho z otcových obchodných priateľov, v poslednom čase však obchodní priatelia takmer nechodili.

Pri večeri bol otec roztržitý a nervózny. Keď zachytil upretý dcérin pohľad, v pomykove sklopil oči, akoby ho prichytila pri čine, za ktorý sa hanbil. Takmer sa nezhovárali. Po večeri vstal a zberal sa odísť ako zvyčajne do pracovne, no Jana ho zastavila.

„Otecko, chcela by som sa s tebou pozhovárať.“

„So mnou, drahá moja?“ spýtal sa mierne prekvapený. „Niečo by si chcela? Nazdal som sa, že tvoj účet v banke…“

„Nejde o peniaze,“ usmiala sa, „alebo o šaty, ani o večierok či inú ženskú záležitosť. Ide o teba, otecko.“

„Chcela by som sa pozhovárať s tebou o zlatom Hádovi,“ povedala pokojne, cítiac sa pánom situácie.

„O…o… zlatom Hádovi?“ vyjachtal. „Drahá moja, to je naozaj čosi… čosi… čo je trochu nad tvoj pochop.“

„Podľa všetkého aj nad tvoj otecko,“ odvetila nežne.

Nikdy sa na ňu nenahneval. Najhoršie, čo sa mohlo stať, sa už stalo. Uviedla ho do položenia medzi spravodlivým hnevom a ľútosťou nad samým sebou, názorne opisovaného ako výbuch hnevu. Nikdy predtým sa na ňu nenahneval, no teraz vybuchol.

„Vzpieraš sa môjmu želaniu, Jana,“ pokúsil sa o smelú, ale nepôsobivú prísnosť. „Áno, vzpieraš. Minule večer si bola milá, naozaj som sa nazdal, že k tebe prehovorili bohovia, ako sa prihovárajú ku mne.“

Na tvári sa mu zjavil pohľad, ktorý mu zmenil črty na priam nadpozemské. Dievča naňho hľadelo s otvorenými ústami v mĺkvom ohromení.

„Ťažko ti uveriť, že ti bohovia vybrali manžela a že vo tvojom šťastí nájdem odmenu za dary Plutonovým chudobným, no…“

„Nože, nože!“ skočila mu do reči. „Prihovárajú sa ti bohovia? Ocko, uvedomuješ si, čo vravíš? Minule večer som sa takmer zhrozila, keď si povedal, že mi bohovia vybrali manžela. A keď sme sa potom ráno zhovárali, spomínal si obrovské peniaze, čo vyhadzuješ, pritom tak vážne, tak jednoducho…“

Dotkol sa jej rukou lakťa.

„Prozreteľnosťou Plutona sa peniaze dostávajú ľudom, ktorým bohovia preukazujú milosť a ktorí sú v najväčšej núdzi,“ odpovedal blúznivo. „Niekedy peniaze pripadnú najchudobnejšiemu z chudobných, inokedy dostanem odkaz, že ich má dostať desiaty, s kým sa stretnem, keď hodiny odbijú istú hodinu, vše ich vystrelia k nebesiam lukom a spadnú, kde sa im uráči.“

Vstala a prešla za stôl. Sadla si mu na kolená a ovinula mu ruku okolo hrdla.

„Áno, áno, otecko, také niečo si mi už spomenul, i to, ako ti bohovia prikázali nechať veľkú sumu na Philadelphskej stanici.“

„Nie, nie - nie tak. Bohovia spomínali Siedmu Avenue…“

Bola by sa zasmiala, keby jej nebolo do plaču.

„Siedmu Avenue,“ pokračoval slávnostne, „Mercuriov chrám, palác Rýchlosti, odkiaľ ľudia jáchajú na koniec sveta na ohnivých koňoch.“

„Áno, áno, viem, drahý otecko,“ súhlasila prakticky. „Philadelphia takému opisu viac-menej zodpovedá. Viem, že sa peniaze mali nechať tam. Aký zázrak mali vyvolať?“

Pozrel na ňu pochybovačne, neisto, lebo na posmech bol detinsky citlivý.

„Mal ich dostať niekto, kto ich veľmi potreboval,“ odvetil stručne. „Prosím ťa, Jana, nemiešaj sa do toho.“

„A dostala som ich ja,“ prerušila ho pokojne, „a ja ich nepotrebujem - ešte nie.“

Vytreštil oči. Prikývla.

„Videla som, keď ich odnášali. Sledovala som tvojho posla a vzala som balíček od človeka, ktorému ich posol dal.“

„Ale… ale,“ namietal, „nechápem.“

„Dostala som ich ja a zatiaľ ešte žijem. Pozri!“ Prešla k príborníku a otvorila malú kazetu, čo bola doniesla zo svojej izby. Vytiahla z nej hrubý zväzok bankoviek a položila ich pred neho na stôl.

„Bohovia sa predsa nemýlia, či áno? Neboli by sa dostali mrie do rúk, keby neboli určené mne. Alebo áno?“

Očervenel od hnevu nad iróniou v dcérinom hlase.

„Prečo si ich vzala?“ spýtal sa príkro.

„Aby som zachránila život človeku, ktorému boli určené,“ odpovedala Jana.

„Aby si zachránila…?“

„Aby som zachránila život človeku, ktorému boli určené,“ zopakovala.

George Bertram sa ohromený uprene díval na dcéru. Tak ho ohúrila, že zabudol aj na záchvat hnevu.

„Vysvetlila by si mi to, Jana?“

Stála pri stole s rukou na vyleštenom povrchu a dívala sa naňho.

„Otecko,“ prehovorila pokojne, „nechcela by som byť neúctivá, no jestvuje príslovie, že koho bohovia milujú, umiera mladý. Isté je, že umiera rýchlo. Počul si o vražde v Higginsovom činžiaku?“

Zamračil sa.

„Počul,“ odpovedal, „ale čo má tá vražda spoločné s týmto?“

„Má spoločné to, že tú ženu zavraždili pre peniaze, čo si poslal po poslovi milosrdenstva.“

„Nemožné!“ vytreštil oči. „Ja…“

„Ďalšia zásielka z tvojich peňazí sa dostala do rúk istému detektívovi, ozbíjali ho a len-len nezavraždili. Vedz, že peniaze, čo si poslal chudobným z podnetu profesora Cavana, zanechali za sebou stopu brutálneho zločinu. Pre ne vraždili, bili, unášali mužov aj ženy, vlámali sa - v mene bohov!“

Vyskočil.

„Neverím ani slova,“ vyhŕkol prudko. „Mojou vierou neotrasieš, Jana. To je nad tvoj pochop.“

„Ja…“ začala.

„Už ani slova!“ zahrmel. „Mojou vierou neotrasieš,“ zopakoval a vybehol z izby.

Jana vyšla pomaly. Keď prišla do haly, otca už nebolo vidieť. Pobrala sa do svojej izby, zamkla dvere a prezliekla sa do čiernych vlnených šiat. Zaumienila si odhaliť tajomstvo vnútorného parku. Zo zásuvky na toaletnom stolíku vybrala malý revolver a nabila ho.

Vložila revolver do vrecka, zhasla svetlo, otvorila francúzske okno v spálni a vyšla na balkón. Možno otec zostane doma, pomyslela si. V otcovej pracovni sa svietilo a Jana striehla. O hodinu svetlo zhaslo a o chvíľu zazrela tmavú postavu kráčať po chodníku k vnútornému parku. Rýchlo vošla do spálne, potom zbehla dolu schodmi a predným vchodom von. Kráčala po tráve, aby tlmila kroky a aby bola v tieni krovia.

Stratil sa jej z očí na pozadí lístia, čo zakrývalo polovicu múru, no začula, keď vsúval kľúč do zámky a otváral dvere. Potom dvere buchli a Jana smelo vykročila. Múr si už prezrela veľakrát, ale nikdy jej ani na um nezišlo neuposlúchnuť otcov príkaz.

Múr bol možno aj tri a pol metra vysoký a dvierka v ňom nízke a úzke. Jana sa však pripravila. Asi päťdesiat krokov naľavo od múru rástla hustá skupinka jelší. Vytiahla spod nich ľahký jaseňový rebrík a oprela ho o múr. Poľahky vyšla hore, rebrík vytiahla za sebou a spustila na druhej strane.

Najskôr si prezrela okolie a vrátila sa k dvierkam z vnútornej strany. Od dvierok bežal chodník ďalej do neznáma. Viac nepotrebovala vedieť. Pohľadala spiatočnú cestu k rebríku. Až potom sa pustila ďalej bez obáv.

Chodník bolo dobre vidieť. Mesiac nesvietil jasne, ale nemusela si pomáhať lampášikom, čo mala pri sebe.

Na chrám natrafila celkom nečakane. Zastala, keď ho zočila. Bola to dokonalá stavbička, podľa všetkého kópia Aténinho chrámu, oveľa krajšia, ako si ho predstavovala.

Chudák Pluto! pomyslelo si dievča. Uctievať ho v Aténinom chráme!

Nikde nikoho. V chráme sa nesvietilo, zrejme ho nestrážili. Tichučko sa pobrala po tráve k nízkym schodom a potom po nich k stĺporadiu.

Veľké drevené dvere - veľké v porovnaní s budovou - boli odchýlené. Opatrne vošla dnu. Zazrela ťažký zamatový záves a nad ním svetlo. Pristúpila bližšie a odhrnula jeden záhyb.

Na konci chrámovej lode so stĺporadím uvidela oltár s oslnivou zlatou sochou, no ešte väčšmi jej zrak upútali muži, čo v zbožnej úcte stáli pred modlou. Hoci boli v tajuplných róbach, hneď spoznala malého muža čo stál pri otcovi. Podľa utešeného, sýteho hlasu by ho spoznala aj v zástupe.

„Ó, Hádés, darca bohatstva!“ zvolal a prosebne rozhodil ruky. „Daj znamenie tomu, kto zaváhal! Ozvi sa, ó, Pluto, pán podsvetia, patrón hojnosti!“

Dievča napälo sluch, no nikto sa neozýval a ticho ťažilo. Vtom zaznel hlas - dutý, dunivý, akoby vychádzal zo sochy.

„Ó, neznámy, pamätaj na sľub! Slávnostne si predo mnou a Proserpinou odprisahal, že dcéru svoju dáš vyvolenému môjmu. Hojnosť a šťastie ti osvietia cestu a za stolom bohov bude aj tvoje miesto, služobník môj.“

Dievčaťu sa divo rozbúchalo srdce. Cítila, že omdlie, ak hneď nevyjde na čerstvý vzduch. Obrátila sa, no hlava sa jej krútila. Na schodoch sa potkla a spadla, ako bola dlhá, na zem.

Tak to je to tajomstvo, takto prichádza vnuknutie! Jana sa zdvihla na kolená, hoci sa jej nohy triasli, rozbehla sa na druhý koniec budovy. Nazdala sa, že uvidí muža, ktorého hlas počula v zlatom Hádovi, lenže nikde nikoho. Popletená zastala.

Keby bola vedela, že v jednom kúte chrámu, za sadrovými kariatídami, je ventilačná šachta, ktorou sa škriabal Alwin, hádam by si bola všetko vysvetlila ňou, hoci popravde šachta nemala s hlasom nič spoločné?

Horúčkovito rozmýšľala. Plutonov hlas jej bol akýsi povedomý. Znel akoby… akoby… Vtom jej svitlo - hlas znel zo zosilňovača! Ale kde je mikrofón? Možno v budove, no pravdepodobnejšie nie dnu. Neďaleko bola neveľká húština. Zaumienila si, že si ju prezrie.

Kráčala opatrne, tichučko. Zakrádala sa od stromu k stromu, čoraz bližšie a bližšie. Sem-tam zastala a načúvala… nijaký zvuk. A zrazu - práve zdvihla nohu, že postúpi, o krôčik - čosi zabzučalo. Strhla sa a len-len nevykríkla.

Zabzučalo jej takmer pod nohou, ale tak mocne, že by tak nezabzučal ani najväčší chrobák. Teda signál. Zatajila dych, keď je zišlo na um jednoduché vysvetlenie. Pravdaže, muž v chráme musí dávať znamenie pomocníkovi, kedy hovoriť. Ako na dôkaz zadunelo celkom zblízka:

„Tak prevravel pán pod… svetia…“

Jana medzitým vytiahla lampášik a blysla ním, odkiaľ prichádzal hlas. Pri dutom strome stál muž, chrbtom k nej, no drôt od mikrofónu, čo držal v ruke, zočila hneď. Pod nohou jej praskla vetvička a muž zahrešil. Šmaril mikrofón do dutiny a zvrtol sa.

„Mám česť s Plutonom či s niekým z jeho satelitov?“ spýtala sa ironicky.

„Slečna Bertramová!“ vykríkol muž a Jana ho hneď spoznala.

„Rozumiem, ste profesorov sluha, však?“

Stále naňho svietila. V pokoji muža prichyteného pri podvode na jej otcovi bolo čosi, čo jej vzbudzovalo v srdci hrôzu.

„Nuž, škoda zapierať,“ prehovoril, „prichytili ste ma pri bohoch. O zlatom Hádovi už viete všetko, slečna Bertramová.“

„Všetko viem o vás,“ odpovedala, „ a zajtra, ak ešte jestvuje u nás zákon…“

„Nespomínajte zákon,“ prerušil ju pokojne. „Nikomu to nepomôže a vášmu otcovi najmenej.“

„Ako to myslíte?“ spýtala sa naliehavo.

„Buďte rozumná. Myslite si, že sa vám to prisnilo,“ radil jej, „a tvárte sa, akoby ste nikdy neboli bývali za kulisami. Staňte sa nástrojom bohov.“

„A vydajte sa za ich vyvoleného, však?“ doložila a zdvihla obočie.

„A vydajte sa za ich vyvoleného,“ zopakoval a prikývol. „Som to náhodou ja.“

Pozrela naňho bez slova.

„Ušetríte si veľa nepríjemností a uchránite otca pred najhorším,“ pokračoval. „Tak, slečna Bertramová, buďte rozumná. Musíte byť rozumná, lebo iba vy udržíte otca nad vodou a nás ušetríte nepríjemností.“

„Aj keby som chcela - a ja nechcem,“ vzbĺkla, „nepomohla by som vám! Ani jednému z vás. Otec sa nezúčastnil ani na jednom zločine, čo ste spáchali. Je nevinný.“

„To budete musieť dokázať, a to bude ťažké,“ odpovedal sluha.

„Ani tak by som vás nezachránila,“ pokračovala Jana, „lebo vám je na stope niekto, kto si neoddýchne, kým vás nedostane, kam patríte.“

„Vám je niekto na stope,“ zavrčal Tom Scatwell, „kto si neoddýchne, kým nedostane vás. Myslím na toho istého muža - Petra Correllyho.“

Pozrela naňho v prítmí - lampášik už bola zhasla.

„Nechápem.“

„Nechápete, čo? Jaj, Rosie nie je chumaj!“

„Rosie?“ spýtala sa v rozpakoch.

„Profesor. Nie je chumaj, veru nie, a hoci je riadny podvodník, vie čítať v ľuďoch ako v knižke. Lepšieho psychológa by ste sotva stretli. Stačilo mu vidieť, ako na vás Correlly pozrel, a hneď vedel, koľko bije.“

Zaliala ju horúčava. Bola vďačná tme, že jej halila tvár.

„Ste blázon. Chcete ma uraziť. Vrátim sa k otcovi.“

„Moment, slečna Bertramová,“ chytil ju za lakeť. „Či vás Peter Correlly ľúbi, či nie, všetko jedno, to je jeho vec. Hádam si s ním budem vedieť poradiť, keď sa vezmeme. A vydať sa za mňa vydáte. Vydať sa musíte, či sa vám to páči, či nie, ak nechcete, aby vám posadili otca za mreže ako vraha. A keď sa rozchýri, že takmer milión dolárov vyhodil na pochabosť, akiste si viete predstaviť, čo sa bude robiť v banke - rozumiete?“

„Rozumiem,“ odpovedala a zvrtla sa k domu.

Scatwell ju nezastavoval.

Bola jedna hodina v noci, keď Petra Correllyho vyzvali telefonicky, aby došiel do Bertramovej rezidencie. Otvorila mu Jana. Stačil pohľad do bledej, meravej tváre a Peter zaraz pochopil, že sa stalo čosi nezvyčajne vážne. Nezaviedla ho do salónu, ale do knižnice.

„Otecka porazilo,“ oznámila mu pokojne, „a lekári sa nazdávajú, že prejdú možno mesiace, kým sa uzdraví.“

Oči mala vyplakané a pery sa jej chveli. Peter nemohol urobiť nič, tak iba zašomral čosi o sústrasti, a to bolo všetko.

„A ja… ja som v ťažkom položení. Vo veľmi ťažkom položení, pán Correlly,“ doložila.

Sadla si do nízkeho kresla, nahla sa nad oheň, čo horel v kozube, a už mu ani raz nepozrela do očí.

„Raz ste mi povedali, že ak budem v ťažkom položení, aby som poslala po vás, že mi pomôžete.“

„Som rád, že ste ma zavolali.“ Stál pri kozube lakťom opretý o rímsu a díval sa na ňu. „Povedzte mi, čo môžete, a ja si domyslím, čo mi nebudete chcieť prezradiť.

Kedy ho porazilo?“

„Asi pred dvoma hodinami,“ odvetilo dievča tichučko. „Tuším sa trápil… pre mňa. Viete, čosi som mu musela povedať, pán Correlly, a nebolo to ľahké ani jemu, ani mne.“'

„Bol v chráme?“ spýtal sa Peter.

Prekvapene naňho pozrela.

„Teda viete aj o chráme?“ spýtala sa a Peter sa usmial.

„Nevedel som, že je tu, no domyslel som si.“

Pomaly naklonila hlavu.

„V rukách gangstrov je otec dva roky,“ vysvetľovala. „Musela… musela som mu povedať všetko, na čo som prišla. Bola to hrozná scéna.“

Nepovedala, kto sú gangstri, ale Peter vedel, koho má na mysli.

„Chudák otecko! Vždy sa zaujímal o okultné náuky, ba napísal o tom aj knihu. Vedeli ste to?“ „Vedel, “odvetil.

„Mala názov Podsvetie,“ pokračovala. „Tuším práve ona pritiahla pozornosť gangstrov. A profesor zatiahol otecka do toho všetkého. Neviem, kto je profesor. Ku mne sa vždy správal zábavne, ba trochu márnomyseľne, v mnohom odpudivo, ale bol tým posledným človekom na svete, ktorého by som bola spájala s niečím nečestným. Vedela som, že sú s oteckom dobrí priatelia, veď tu večeriaval takmer každý deň, a ja som bola rada, lebo otecko nemal nijaké záľuby a iba veľmi málo priateľov. Uľavilo sa mi, keď som zistila,“ usmiala sa slabo, „že nevisí toľko na mne. Zrejme sa zoznámili, keď som bola na vysokej škole, lebo keď som sa vrátila, boli už nerozluční priatelia a v parku už stál vysoký múr.“

„Rozumiem,“ prikývol Peter, „preto ste nevedeli o chráme. Je na druhej strane?“

„Áno, nemala som o ňom tušenia,“ odpovedala Jana, „ani služobníctvo. Stavbu viedol profesor, možno i niekto iný z gangu, a stavali ho robotníci z cudziny. Viem to iba odnedávna, odkedy som začala pátrať.“

„Viete, ako je na tom váš otecko finančne?“ spýtal sa Peter jemne a priam ho zabolelo, keď dievča zažmurkalo očami.

„Nemyslím, že by sa bolo prečo strachovať,“ odpovedala. „Otče je veľmi bohatý. Po mamičke mi zostalo takmer milión dolárov - sú u poručníkov - takže ma finančná situácia v banke netrápi. Tí lotri ho pripravili o veľké peniaze, ale oteckovi sa tým nič nestalo.“

Dosť zvláštne, ale Petrovi sa uľavilo. Väčšmi ako ktorákoľvek iná stránka prípadu ho znepokojovalo finančné položenie Georgea Bertrama. Akosi by ho väčšmi bolo mrzelo, keby bolo Bertramovo meno, dobre známe trom generáciám, spojené s bankrotom, bankrotom, ktorý by bol spolu s ním zruinoval tisíce vkladateľov než s vraždou.

„Jedno by som chcel od vás počuť, aby mi odľahlo na srdci,“ pokračoval Peter, „že po tom, čo ste odhalili, ste si už načisto vyhodili z hlavy tú absurdnosť - vydať sa za vyvolenca bohov.“

Prekvapilo ho, že neodpovedala hneď a vyhla sa jeho pohľadu.

„Nechcete predsa povedať…“ začal prekvapený.

„Chcem povedať, že sa možno vydám,“ hlas sa jej zadrhol. „Pán Correlly, uvedomte si, že myšlienka na vydaj skrsla v gangu a že vyvolencom je jeden z nich.“

„To si viem domyslieť,“ povedal Peter, „no je desaťtisíc dôvodov, prečo by ste nemali splniť sľuby, ktoré im možno dal váš otec. Dobrý bože! Hrozné si čo len pomyslieť!“

Stále klopila oči.

„Budem potrebovať vašu pomoc. Povedzte, dalo by sa im dajako zabrániť zatiahnuť otcovo meno do tých strašných zločinov?“

Teraz zmĺkol on. Vedel, že niet moci, čo by vytiahla Bertramovo meno z toho prípadu, a Jana porozumela, prečo mlčí. „Nevidíte, pán Correlly, že som celkom v rukách tých troch gangstrov? Otec je proti nim sám, môžu ho… ach, strašné!“

Zakryla si tvár rukami.

„Môžu ho zapliesť do tých vrážd - to ste chceli povedať,“ odvetil Peter a Jana sklonila hlavu. „A vy sa nazdávate, že vášmu otcovi dajú pokoj, ak sa za jedného z nich vydáte, zrejme za šéfa? Prosím vás, slečna Bertramová, takých gaunerov ešte nepoznáte! Koniec koncov, rozlúštenie nie je vo vašich rukách, ale v rukách úradov. Nejde o to, či gang bude robiť to či ono, alebo či sa rozhodnú zahlásiť, či nezahlásiť prípad na políciu. Máme dosť dôkazov…“

Pokrútila hlavou a prvý raz mu pozrela rovno do očí. „Nemáte pravdu, pán Correlly,“ podotkla pokojne. „Nemáte dôkazy, iba teórie. Len otec by mohol dokázať, že ho podvádzali, a on… on…“ zamĺkla a priložila si vreckovku na pery.

Boli to podivne nešťastné postavy - Peter nahnutý nad kozub z jednej strany a dievča rukou si podopierajúce bradu z druhej - a myšlienkami pri tom istom.

„V tom, čo vravíte, je veľa pravdy, slečna Bertramová,“ preriekol napokon, „a nás to trápi. Akiste prekvapuje fakt, že doteraz nemáme najmenšie dôkazy. Nikto ich nevidel zastreliť Lastovú, nikto ich nevidel mlátiť Wilbura Smitha, unášať Franka Alwina. Oprávnene sa domnievame, lenže domnievať sa je veľmi ďaleko od usvedčenia.“

Hodnú chvíľu poťahoval z cigarety a v miestnosti bolo počuť iba tikot francúzskych hodín na kozube.

Peter rozprával ďalej:

„Odkedy sme si ako-tak istí, čo všetko ma gang na svedomí, veríme v zázrak, že si zaopatríme aj náležité dôkazy, no zatiaľ bezprostredne podozrievam iba jediného človeka - vás.“

„Mňa?“ strhla sa.

„Máme toľko dôkazov, že by sme vás usvedčili trikrát,“ potvrdil, „a pritom viem, že ste iba celkom nevinným nástrojom v rukách gangstrov. Viem aj to, že ak príde na lámanie chleba a nebudú mať prečo čušať, do vrážd zapletú vášho otca. Tak ho zapletú, že sa vôbec nebude dať dokázať, že je nevinný.“

Znova zavládlo ticho. Napokon Jana vstala.

„Tak vidíte,“ preriekla a zúfalo pohodila rukou. „Kvôli oteckovi budem musieť podporovať ich záujmy, aj keď to značí… vydaj.“

Posledné slovo vytlačila zo seba horko-ťažko. Peter pomaly vstal. Na perách mu pohrával úsmev, no fascinoval ju tvrdý lesk v jeho očiach.

„Čo sa dá robiť, Jana, na účet zlatého Háda bude tuším treba pripísať ďalšie tragédie.“

„Ako to myslíte?“

„Myslím to takto,“ odvetil Peter pomaly. „V gangu sú traja - Rosie Cavan, profesor, potom Tom Scatwell anglický sluha, a napokon Sam Featherstone. Možno im pri Wilburovi Smithovi niekto pomáhal, možno nahovorili dajakého miestneho talentíka, veď medzi zločincami v New Yorku nie je Wilbur dvakrát obľúbený, lenže v gangu sú iba tí traja. Traja,“ zopakoval rozvážne. „Ak sa to všetko neobráti na lepšie, a tak to vyzerá, že nie, pripíšu sa k rozprávke o diablových kúskoch tri tragédie, tri nenapraviteľné nešťastia.

Chvíľu nechápala, potom tichučko vykríkla, podišla k nemu, chytila ho oboma rukami za lakeť a zdvihla bledú tvár.

„Nič také nespravíte!“ vyhŕkla vzrušene. „Počujete? Nedovolím! Radšej si sama stanem pred súd, radšej nech otec bude za všetko zodpovedný, len, prosím vás, nevykonajte takú ukrutnosť.“

Zachytila záblesk jeho zámeru, vedela, že smrteľne vážneho zámeru.

„To nesmiete urobiť,“ modlikala, „sľúbte mi, že to neurobíte. Prosím vás, prosím!“

Položil svoju ruku na jej, pozrel dolu na ňu a usmial sa.

„Oveľa, oveľa lepšie, čo spravím….“ zacitoval.

Chytro mu zapchala rukou ústa.

„Peter!“ Meno z jej úst ho zelektrizovalo a vyrazilo mu dych. „Ak naozaj nechcete, aby mi puklo srdce, aby som sa do smrti hanbila, že ste kvôli mne riskovali kariéru a život, vypusťte tú myšlienku z hlavy. Nech si vytrpia svoje.“

Mlčal a Jana, chybne si vysvetľujúc, že nič nevraví, zatriasla ním z celej sily.

„Isto-iste je aj iný spôsob,“ naliehala. „Prosím vás, prosím, kvôli mne! Pred chvíľou ste mi povedali Jana, viem, že ma máte radi.“

Schytil ju do náručia.“

„Že ťa mám rád!“ vyhŕkol chrapľavo. „Drahá moja, ak ti v chráme postavia sochu, budem ťa zbožňovať.“

Zasmiala sa nervózne, cez slzy, a chcela sa mu vytrhnúť.

„Tak by si bol uctievačom diabla. Peter, nesľúbiš mi? Peter môj…“

Nadvihol ju v náručí a pritlačil pery na horúce líce.

„Možno ich nepostrieľam,“ zamumlal jej do ucha. „možno ich iba otrávim.“ Znova sa zasmiala, trochu hystericky. Vedela, že vyhrala.  i

Tom Scatwell sa obliekal nezvyčajne starostlivo, odhadzujúc vestu za vestou, čo mu donášal ustarostený profesor. Bol fešák, tridsaťdeväťročný, chlapisko. Nemal najlepšiu náladu, čo bolo vidieť aj na Rosiho zmierlivom správaní. Ešte aj Featherstone - a ten sa šéfa nikdy nečakal - sa dakde stratil.

„O koľkej sa vrátiš, Tom?“ spýtal sa Rosie.

„Do toho ťa nič,“ zavrčal Scatwell.

„Chceli by sme so Samom vedieť,“ ospravedlňoval sa profesor, „lebo máme o tretej schôdzku a neradi by sme boli preč, keď sa vrátiš.“

„Skôr ako o tretej-štvrtej neprídem,“ odpovedal Tom. „Už je všetko pobalené?“

„Dočista všetko,“ potvrdil profesor. „Kedy sa vyparíme?“

„To nech ťa netrápi,“ odpovedal šéf, „ešte vám to presne oznámim.“

„Dnes odchádza akási loď,“ navrhoval Rosie.

„To nie. Možno sa vyberieme do Kanady.“

Tom sa učesal, potom sa znova učesal, uviazal si druhú kravatu, potom tretiu a Rosie sa naňho díval.

„Tom,“ ozval sa napokon, „nemám drobné. Mohol by si mi dať šek?“

„Koľko potrebuješ?“

„A čo ja viem,“ odvetil profesor svojsky neurčito.

„Tak vedz,“ zavrčal Scatwell a pozrel na hodinky.

„Očakávaš niekoho, Tom?“ spýtal sa profesor.

Scatwell sa zúrivo zvrtol.

„Čo ti nedá pokoja, Rosie?“ vyštekol. „Skáčeš do mňa ako mačka. Čo chceš, doparoma, vedieť? Správaš sa, akoby som ťa chcel ošmeknúť.“

Profesor sa zasmial, vlastne sa pobavene zachichotal.

„Jaj, kdeže, Tom, to nie,“ odpovedal. „To by bolo to posledné, čo by som od teba očakával. Ak by sa niekto opovážil niečo také čo len nadštrknúť, Tom, zrazil by som ho.“

„Určite by si ho doriadil!“ podotkol Tom opovržlivo. „Ale ak chceš naozaj vedieť, má prísť ten Talian - práve cengá. Priveď ho sem a potom nás nechaj osamote.“

Obliekol si kabát, a keď vošiel hosť, práve sa obzeral v dlhom zrkadle.

„Sadni si, Giuseppe,“ privítal ho po taliansky. „Meškáš.“

„Čakal som taxík,“ odvetil návštevník tiež po taliansky. „Nie a nie si dodať odvahy.“

„Odvahy na čo?“

„Zavolať taxík,“ odpovedal chlapík. „Bál som sa, že ma spozná a povie: Kto je ten Talianik, čo ma prosí, aby som ho odviezol?“

„Predsa máš peniaze,“ odpovedal Scatwell. „Tak počúvaj ! Pôjdeme na vidiek do veľkého domu. Tam uvidíš dámu, ktorá si ťa zmýli s dakým iným.“

„Teda ten žart, hej?“ spýtal sa návštevník.

„Hej, žart,“ odvetil Scatwell pochmúrne.

„Čo budem robiť?“

„Budeš pekne sedieť a čušať,“ odpovedal Tom Scatwell. „Len aby ťa bolo vidieť, nič viac. Ak sa ti dáma prihovorí, povieš ,Yes'.“

„Yes,“ zopakoval Talian afektovane.

Tom spokojne prikývol.

„Tak, Giuseppe, auto je pred domom, pôjdeme. A v aute sa priveľmi nevytŕčaj. Nerád by som, keby ťa videli, chápeš.“

„Dokonale chápem, signor,“ odpovedal návštevník a pobral sa k dverám. Tom za ním.

V predsieni čakal profesor s podlízavým úsmevom na tvári a s otvorenou šekovou knižkou v ruke. Scatwell sa pristavil.

„Nemôže to počkať?“ spýtal sa. „Koľko ti treba?“ opýtal sa.

„Takých sto dolárov, Tom,“ zamodlikal profesor.

„Vyplň si sám,“ dodal Scatwell a načmáral podpis na šek.

Buchli dvere, motor naštartoval a auto sa rozbehlo. Profesor naťahoval krk oknom a díval sa za ním, kým nezmizlo. Potom zdvihol slúchadlo a vykrútil číslo.

„O dvadsaťpäť minút,“ oznámil.

Vyšiel do haly a zavolal: „Sam!“ Pán Featherstone sa hneď zjavil.

„Kedy odchádza loď?“ spýtal sa profesor.

„O pol dvanástej,“ odpovedal Sam.

„Dobre. Času dosť. Kúpil si osobitnú kajutu?“

„Pravdaže, osobitnú,“ odpovedal Sam dotknutý.

„V zastupiteľstve Boston na mená Miller a Dore. Tu sú lístky,“ vytiahol koženú peňaženku.

„Dobre, dobre,“ vyhŕkol profesor, „vyplň tuto šek.“

„Koľko napísať?“

„Koľko má na účte?“ spýtal sa profesor.

„Asi päťdesiattisíc dolárov.“

„Tak pre istotu napíš štyridsaťpäť,“ odvetil profesor. „Hoci by som tej svini najradšej nenechal ani centa, sám si o to pýtal. Ach, tá chamtivosť vulgárnych gaunerov!“ doložil ľútostivo.

Kým Featherstone vypĺňal šek, profesor si obstrihával pavučinovú bradu.

„Sam, ešte si ma nevidel oholeného, čo? Hotový krásavec - no budeš ma musieť strpieť.“

Featherstone odišiel a vrátil sa o dvadsať minút so zväzkom bankoviek.

„A čo s peniazmi v trezore?“ spýtal sa, no profesor pokrútil namydlenou bradou.

„Ďakujem, nie. Je na nich zlatý Hádés a s takým znakom by som sa práve teraz nerád ponevieral po svete. Štyridsaťpäťtisíc dolárov je veľký peniaz, Sam. Zaslúžili sme si viac, no hádam sa s nimi a s grošíkmi, čo sme poslali do Anglicka, dajako pretlčieme. Ako sa ti páčim?“

Obrátil ružovú tváričku k Samovi.

„Dobrý bože!“ zvolal Sam úprimne zhrozený. „Takto vyzeráš? Fíha! Oddnes proti bradám nepoviem ani slova.“

Profesor nakukol z okna.

„Taxík už prišiel. Kde sú kufre?“

„Prichystané,“ odvetil Sam pohotovo.

„Zanes ich dolu, prídem hneď.“

Rosie Cavanagh sa naposledy poobzeral po miestnosti a ľútostivo sa zadíval na bohatú knižnicu - bol ozajstným milovníkom kníh. Napokon vyšiel z apartmánu a zavrel dvere. O päť hodín - práve sa im stratil z východného horizontu Sandy Hook, nezreteľná škvrnka smerom k prístavu - si profesor pošúchal bradu a poznamenal:

„Mal som Tomovi napísať lístok.“

„Dakedy zachádzaš s tou zdvorilosťou priďaleko,“ podotkol Sam.

Toma Scatwella by sa dalo znevážiť všelijako, ale jedno mu treba uznať: hral veľkú hru a hral smelo. Bol to človek bez zľutovania. Nemilosrdnosť vyžaduje istú odvahu, a tej mal neúrekom. Vedel, že sieť okolo neho sa uzaviera a že všetky starostlivo vypracované plány zachráni pred úplným fiaskom iba jediným majstrovským ťahom.

Scatwellov spoločník celou cestou k Bertramovej rezidencii džavotal. Nadchýnal sa pamätihodnosťami, akými sa nadchýnajú cudzinci, a rozprával o Taliansku, ako tam žil. Scatwell mlčal, odpovedal jednoslabične. Prázdne reči ho ani nevyrušovali, ani nezlostili, naopak, upokojovali ho a vytvárali atmosféru, v ktorej mohol rozmýšľať o svojich plánoch.

Auto zabočilo na cestičku a Scatwell dal Giuseppovi posledné inštrukcie.

„Zostaneš v aute, zaparkujeme trochu ďalej od domu. Keď sa budem vracať s dámou, vyjdeš z auta, zastaneš pri dvierkach, no nepovieš nič, ani sa neusmeješ nič. Budeš iba stáť, ako vravím. Rozumieš?“

„Yes, signor.“

Auto zastalo ani nie dvadsať metrov od domu. Zvyčajne šoféroval Featherstone, ale v ten deň si Scatwell zavolal šoféra z garáže. Aj tomu dal inštrukcie.

„Synak, aj ty vyjdi a vráť sa k bráne. Keď ťa budem potrebovať, pošlem po teba.“

„Auto nechám tu?“ spýtal sa šofér prekvapene. „A keď bude treba…“

„Nedebatuj, rob, čo ti kážem,“ prerušil ho Scatwell.

Šofér priložil ruku ku klobúku.

„Nezabudni, Giuseppe, keď ma uvidíš s dámou, vyjdeš z auta.“

„Yes, signor,“ prisvedčil znova.

Jana vedela - ale ako to vedela, by nemohla povedať - že Scatwell príde v to dopoludnie. Už od raňajok chodila hore-dolu pod stĺporadím pred domom a auto začula, skôr ako ho videla. Pomaly mu vyšla v ústrety.

„Tušila som, že prídete,“ prehovorila tak pokojne, že sa začudoval.

Stál pred ňou trochu nervózny, veď mu šlo o veľa.

„Čo je s otcom?“ začal.

„Prosím vás, nespomínajte otca,“ zavrátila ho. „Nie je čas na zdvorilé reči, pán Scatwell. Čo navrhujete?“

Bol v pomykove a bolo to vidieť.

„Pôjdeme dnu?“ spýtal sa.

„Pozhovárame sa tu,“odpovedala. „Čo navrhujete?“

„Nič zvláštne, slečna Bertramová,“ odvetil po chvíli. „Hra sa skončila, aspoň čo sa nás týka. Chceme sa dostať z ťažkostí a vyhnúť sa najhoršiemu. Polícia je nám na stope a podľa všetkého mi zostáva už iba štyridsaťosem hodín na cestu k mexickým hraniciam. Pravdu povediac, už som na ceste.“

„S priateľmi?“ spýtala sa.

Zasmial sa.

„Keď ide do tuhého, každý sa stará sám o seba. Ešte sa vrátim do New Yorku do banky po peniaze a potom…“ pokrčil plecami.

„A potom?“ zopakovala.

„Všetko záleží na vás, slečna Bertramová. Nemienim, ani netúžim ísť ta sám. Vlastne, samému by sa mi nepodarilo uniknúť. S vami, ako s mojou manželkou, by to bolo ľahké. Ste jediná, kto má proti nám skutočné dôkazy, lenže aj o tie, úprimne povedané, by som pripravil súd, ak by som sa ta dostal ako manžel hlavnej svedkyne.“

„Pochopiteľne,“ odpovedala. „Čo ešte môžem očakávať okrem pochybnej pocty, že budem nosiť gaunerovo meno?“

Zažmurkal, akoby ho chladné opovrhnutie ranilo.

„Očistím vášho otca,“ sľuboval. „Slečna Bertramová, vôbec niet dôkazov, ani za, ani proti. Ak mi urobíte po vôli, ak sľúbite, že sa za mňa vydáte, urobím pred naším spoločným priateľom vyhlásenie, ktorým očistím od obvinenia vášho otca…“

„Pred naším spoločným priateľom?“ spýtala sa podozrievavo. „Koho myslíte?“

„Petra Correllyho,“ odvetil Scatwell. „Doviedol som ho sem.“

Nazdal sa, že ju iba trochu prekvapí, nuž nepočítal s reakciou, akú vyvolal. Priložila si ruku k ústam, akoby chcela potlačiť výkrik úžasu, potom očervenela a zbledla.

„Pána Correllyho?“ zopakovala neisto. „Nechápem.“

„Je tu,“ potvrdil Scatwell spokojný, že vzbudil taký dojem.

„Ale ako by mohol vypočuť také vyhlásenie a nezatknúť vás? To nie je pravda. Chcete ma nachytať.“

Napoly sa obrátil.

„Pod'te so mnou. Nebojte sa, iba na niekoľko metrov od domu. Ako sme si to s Petrom Correllym zariadili, sa netýka nikoho, iba nás. Akiste viete, že policajti v New Yorku nie sú práve anjeli.

Teraz zbledla hnevom.

„Čo tým chcete povedať?“ Spýtala sa. „Chcete povedať, že sa pán Correlly dá podplatiť? To je lož a vy viete, že je to lož.“     .

„Nechcem povedať nič,“ odvetil náhlivo. „Nepredkladám vám teórie, ale fakty.“

Pochytila ju divá panika. Čo ak Peter zradil a chce pomôcť ujsť tomuto gaunerovi? To by bolo ešte horšie ako hrozný liek, čo jej bol spomínal. Striaslo ju.

„Kto je to?“zašepkala.

Nespúšťala oči z muža, čo stál pri aute. Vzdialenosť medzi ním a nimi sa stále zmenšovala.

„Peter,“ vydýchla napoly sama sebe.

A tak tam stáli všetci traja: muž pri aute, bledé dievča a Tom Scatwell, nadmieru spokojný, že sa mu plán darí.

„Teda, slečna Bertramová, pred pánom Correllym dodržím, čo som vám sľúbil. Viete, aké mienim urobiť vyhlásenie?“ obrátil sa k mužovi pri aute.

„Yes,“ odvetil Talian.

Bol to Petrov hlas, ale aj nebol, pomyslela si. No bola by odprisahala, že je to on - jeho žltohnedá pleť, jeho dopredu naklonené plecia, veselý záblesk v očiach.

„Vyhlasujem,“ pokračoval Scatwell, „že pán Bertram nemá nič spoločné so zločinmi, ktoré sa spáchali v mene zlatého Háda. Je nevinný tak ako jeho dcéra. Ja som zastrelil Lastovú, ja som uniesol herca Franka Alwina a potom Wilbura Smitha. Pri všetkých troch zločinoch mi pomáhali Rosie Cavanagh a Sam Featherstone. Stačí?“

Obrátil sa k dievčaťu. Nemohla vyriecť slova. Oči upierala Petrovi do tváre a iba mlčky prikývla.

„Teda, slečna Bertramová, ste ochotná dodržať zmluvu?“

„Áno,“ odvetila ticho, nespúšťajúc oči z Petra. Ako môže stáť a bezcitne počúvať to všetko?

„O desať minút pošlem po vás auto,“ dodal Scatwell.

„Prečo nie hneď?“

Scatwell sa zvrtol a vytreštil oči na Giuseppa Gattiho.

„Načo čakať desať minút?“

„Kto… kto ste?“ zachriptel Scatwell.

„Aká to otázka, keď sme sa práve predstavili! Som Peter Correlly.“

„Kde je Gatti?“ zašeptal Scatwell.

„Gatti neexistoval,“ odvetil Peter pokojne. „Prišiel som vám opraviť okná - sám som ich rozbil - lebo ma pochytila zvedavosť, ako vyzeráte, keď ste všetci doma. Hocikto v New Yorku vám povie, že taliančina je moja silná stránka. Nu…“ Ako blesk sa hodil nabok keď sa Scatwellovi zjavil v ruke revolver.

Guľka zašuchotala v kroví. Correlly vytrhol z vrecka revolver, no chlap sa vrhol do živého plota, čo vrúbil cestičku z oboch strán, a zmizol mu z očí.

„Dúfam…“ začal Correlly, keď tu v rýchlom slede zarachotili tri výstrely. Zhlboka sa nadýchol.

„Ak Wilbur Smith nestratil nervy,“ pokračoval rozvážne, „o zlatom Hádovi sme, dúfam, počuli posledný raz.“

Dievča mu omdlelo v náručí. Keď sa z kríkov vynorili Wilbur Smith a Frank Alwin s dymiacimi revolvermi, ešte ju držal v náručí s lícom na líci.

Edgar Wallace

Hádés je v gréckej mytológii vládca podsvetia i bohatstva nachádzajúceho sa v hlbinách zeme. Zrazu sa však jeho obraz objaví na druhom konci sveta - napečiatkovaný na tisíc dolárových bankovkách. Inšpektor Wilbur Smith zo Štátnej finančnej správy tuší, odkiaľ fúka vietor…

